
DANNEVIRKE 


JJer  løber  en  Vold  histnede 
fra  Slesvigs  ældgamle  By 

langt  ind  over  Mark  og  Hede 
mod  Aftenens  ildrøde  Sky. 

Dær  rejste  den  allerede 
sin  Ryg  i  vor  Oldtids  Gry. 


Her  suser  de  henfarne  Tider. 
Mægtige  Skygger  skrider 

i  Tuegræs  og  i  Lyng 
langs  Voldens  Rygning  og  Sider 

med  Stiernes  Ormeslyng. 


Ej  ændredes  Volden  vester 
af  elve  Hundrede  År. 


Den  første  kække  Stadfæster 

af  Daners  frie  Kår, 
Kong  Godfred,  var  dens  Mester. 

Han  stod,  hvor  du  nu  står. 


Det  er  ikke  drømte  Sager 
og  digtede  Navne  på  Slump. 

Det  er  Dronning  Thyra,  som  klager. 
Her  ligger  i  Kurborgs  Sump 

af  Hegnet  om  Danmarks  Ager 
en  sortbrændt  Bjælkestump. 


Men  se,  Genrejsningen  kom. 
Så  bredt  blev  Dannebods  Dige 
gjort  af  den  Harald,  hin  rige, 

hvem  Runerne  taler  om: 
Alt  Danmark,  Norge  tillige, 

og  Danerne  Kristendom. 


Bonden  på  sine  Skuldre 

har  bortført  Stenmurens  Fyld. 

Kong  Valdemars  Teglovn  smuldrer 
bag  Kålgårdens  Abild  og  Hyld, 

hvor  ikkun  Blæsten  buldrer 
imod  den  sjunkne  Syld. 


Dog  står  på  Kaiegats  Banker 
halv  skjult  under  Brombærranker 

endnu  den  Munkestens  Mur. 
Her  hvisker  Absalons  Tanker, 

her  kalder  Kong  Valdemars  Lur. 


Her  skimter  du  Lyrskovs  Hede, 
dær  Istedskovens  Hvælv. 

Dyrt  Blod  blev  udgydt  hernede, 
og  er  du  bange,  så  skælv, 

thi  endnu  er  Tiderne  vrede. 


Her  løfter  den  Vold  sin  Varde 
mørk  mod  den  blege  Kvæld 

og  viser,  hvad  Dansken  svarte, 
når  Fremmede  kaldte  ham  Træl: 

Eet  Svar,  fra  Svend  Tveskæg  og  Skarde 
til  Læssøe  og  Schleppegrell. 


Det  nytter  ikke,  du  nægter 
den  håndfaste  Virkelighed 

af  tusend  Års  danske  Slægter 
med  alt  hvad  de  kæmped  og  led. 


Den  Vold  er  Danmarks  Bygning, 
hvert  Ætled  har  lejret  sit  Lag. 

Ak,  sønderbrudt  er  dens  Rygning, 
og  kløftet  er  dens  Tag. 


Når  nu  de  henfarne  Helte 
med  dannebrogsfarvet  Skjold 


udtræder  af  Tågens  Telte 

og  bestiger  den  gamle  Vold 
og  spørger,  hvad  Vagten  meldte 


Da  klager  Volde  og  Bakker 
og  Højene,  hvor  de  boer. 

De  ser  kun  forladte  Barakker 
og  snetilføgne  Spor, 

og  en  Hær  af  bøjede  Nakker 
på  Flugt,  på  Flugt  imod  Nord. 


Nu  ligger  vor  Grænsevold  øde, 
hvor  Grænsen  var  engang. 

Dansk  taler  her  kun  de  døde 
og  Mindets  magtfulde  Sang. 

Vor  Grænsevold  ligger  øde, 
hvor  Grænsen  var  engang. 


Men  dødt  skønner  Skabningens  Mester 
det  Folk,  som  ej  kæmper  mer. 

Sløvt  skrider  dets  sidste  Rester 
lig  en  uskøttet  Havskrænts  Ler. 


Der  løber  en  Vold  histnede. 
Langt  ind  over  Mark  og  Hede 

gaar  Mindets  mægtige  Spor. 
Det  varsler  os:  Er  I  rede? 

Eller,  elsker  I  kun  i  Ord? 


DE  KOM 


Den  gamle  Kaptajn 


De  kom  fra  Pult  og  Båd  og  Plov, 

kom  rig  og  fattig,  fin  og  grov, 

fra  Stad  og  Strand,  fra  Mark  og  Skov, 

fra  Humlegård  og  Hede. 
På  alfar  Vej,  ad  ensom  Sti, 
hver  Hus,  hvert  Led  En  gik  forbi, 

dær  stod  den  næste  rede. 
Det  blev  en  Hær,  de  mødtes  i, 

den  Hær,  som  blev  dernede. 


Ved  Dybbøl,  af  den  sorte  Sky, 
sprang  Glimt  og  Flamme,  Skrig  og  Gry. 
Det  veed  hvert  Sogn,  det  veed  hver  By, 
det  må  hvert  Barn  vel  vide, 

hvordan  de  Mænd  dær  stred  faldt, 
trods  Fusk  og  Fejl  og  Savn,  trods  alt! 

Og  derpå  kan  vi  lide, 
at  når  det  gælder,  som  det  gjaldt, 

sådan  vil  vi  og  stride. 


Thi  Vrøvl  og  Nag  i  stort  og  småt 
henvejres  alt  som  Avner  blot, 
vi  står  eet  Folk  for  ondt  og  godt, 

når  Fædrelandet  trues. 
Men  om  vi  atter,  når  det  sker, 
kun  staar  med  Skjoldet  skabt  af  Ler, 

må  vel  vi  blodigt  blues. 
Mod  er  ej  nok,  der  kræves  mer, 

om  Kæmpen  ej  skal  kues. 


Til  Kamp  er  ingen  Mand  for  god. 
Lad  koste  Sved,  lad  koste  Blod, 
således  vandes  Friheds  Rod 
og  Fremvej  holdes  åben. 

Men  er  vor  Frihed  Kampen  værd, 
hvem  tør  da  byde  Folk  og  Hær 

at  kæmpe  uden  Våben? 
Vel  op,  med  Murske  og  med  Sværd, 

trods  Trællen  og  trods  Tåben! 


Vi  har  som  hvert  frit  Folk  på  Jord 
at  væbne  os  mod  Rov  og  Mord, 
som  ikke  regner  skønne  Ord, 

men  Panser  og  Kanoner. 
Vi  er  de  små,  vi  ønsker  Fred; 
men  ikke  den  man  kvæles  ved! 

Vi  vil  ej  dø  som  Droner, 
når  hele  Verdens  vestre  Bred 

står  op  til  stærke  Toner.  — 


De  skares  atter,  en  for  en. 
Der  hvisler  Løv  og  knager  Gren, 
de  løfter  Muld,  de  skubber  Sten 
langs  Markens  Hegn  og  Stenter. 

Fra  Slien  op  til  Flensborg  Fjord 
langs  Kongevej  og  Hedespor 

står  Skygger  tyst  og  venter. 
En  Hær,  som  higer  imod  Nord, 

op  over  Aissunds  Skrænter. 


Ved  Dybbøl  samles  de  og  går 
hver  Stormnat  i  den  årle  Vår 
med  iskold  Regn  af  røde  Sår 

ud  over  Danmarks  Rige. 
Der  er  ej  Sogn,  der  er  ej  Hus, 
de  hører  jo  det  Søndensus 

og  veed  hvad  det  vil  sige. 
Der  er  et  Råb  i  Stormens  Brus, 

en  Hånd  bag  Bygens  Flige. 


Den  Hånd,  den  kløver  Mur  som  Glar, 
og  Røsten,  Røsten  kræver  Svar  — 
det  Svar,  som  og  vort  Hjærte  har, 
når  Brystet  vågent  hæves. 

Så  bryd  da,  Folk,  hin  Trolddoms  Bånd, 
svar,  sværg  det  ved  din  Broders  Hånd: 

Vi  ofrer  hvad  der  kræves!  — 
Fuldt  Offer,  bragt  af  mandig  Ånd, 

blev  aldrig  bragt  forgæves. 


UNDERKORPORALEN 


Olotsmøllebanken  skjultes  af  en  kvalm 

gul  Røgsky  fra  de  sværtede  Ruiner, 

hvor  som  et  Bjærg  i  Glød  den  skredne  Halm 

lå  kløftet  dybt  af  styrtede  Maskiner; 

og  denne  Røg  flød  som  en  Lavaflod 

lavt  ned  ad  Banken,  op  om  Slottets  Fod. 


Jeg  såe  det,  med  Forundring  i  min  Sorg, 

thi  ellers  rejste  sig  af  hundred  Brande 

Røgsøjler  rankt  i  Staden  Sønderborg 

og  nord  langs  Kysten.  Gennem  blanke  Vande 

sank  hvide  Søjler  i  et  bundløst  Blå. 

Det  var  mig  som  en  Off'erfest  jeg  såe. 

Og  Ofret,  det  var  os.  Den  danske  Hær, 
unyttigt  ofret  —  Dårskab,  eller  Brøde  — 
vi  blodigt  frelste,  og  så  fjærnt,  så  nær, 
de  Tusender  af  fangne  og  af  døde. 
Vi  såe  hver  Sten  hist  på  den  jyske  Strand 
som  nu  var  tabt,  nu  var  et  fjendtligt  Land. 


Den  sidste  Bro  var  brændt.  Nu  stod  på  Als 

med  Sorg  de  sidste  danske  Bataljoner, 

og  Skytset,  som  i  Skanserne  gav  Hals 

på  Dybbøl  Bjærg  —  var  prøjsiske  Kanoner! 

Men  Batteri  ved  Batteri  hos  os 

bød  dog  ved  Sundet  Sejrherren  Trods. 


End  var  vi  der,  end  fristed  vi  en  Kamp, 
forfærdelig  og  højtidsfuld  at  skue. 
Med  Glimt  sprang  Kloder  af  den  hvide  Damp 
fra  Svælg  ved  Svælg  hin  milelange  Bue  — 
sprang,  svulmed,  sprængtes,  rulled  lynsnart  frem. 
Men  rankt  steg  Røgen  af  de  brændte  Hjem. 

Og  Larmen  —  ja,  vi  var  jo  vant  til  Larm 
fra  fjorten  Døgns  ustanselige  Torden, 
men  denne  var,  som  hvis  en  Engels  Arm 
slog  Kobberlansen  imod  Helvedporten, 
et  mægtigt  uafbrudt  harmonisk  Brag. 
Ja,  som  Basunerne  på  Dommens  Dag. 


Det  regnede,  det  haglede  med  Jærn, 

med  hvislende,  med  snærrende  Granater. 

I  Løbegraven,  bag  det  usle  Værn, 

faldt  snesevis  de  ramte  Kammerater. 

Før  sprang  en  Vits  vel,  hvor  Granaten  sprang ; 

nu  stod  vi  tavse,  Døden  gik  sin  Gang. 


Og  fler  end  jeg  velsagtens  ønsked  helst 
et  fjendtligt  Pletskud  i  sit  matte  Hjærte. 
Fejgt  ønsket  var  det.  Hvorfor  var  vi  frelst, 
om  ikke  for  at  kæmpe,  trods  vor  Smerte, 
og  tjene  Fædrelandet  i  dets  Nød, 
hver  med  sit  Liv,  sin  Kraft,  som  Pligten  bød. 

Det  var  en  simpel  Underkorporal, 
som  vakte  mig  og  viste  mig  til  Rette, 
i  Tavshed,  med  en  Dåd  kun,  uden  Pral. 
Forøvrigt  veed  og  vidste  jeg  kun  dette, 
at  han  var  Småfolks  Barn,  fra  København, 
og  skrev  sig  Filipsen,  et  jødisk  Navn. 


Hans  Nummer  var  i  andet  Regiment, 
ved  Tranbergs  Kompagni,  det  tapre  fjerde, 
der  under  selve  Stormen,  som  bekendt, 
hin  Morgen  kæmpede  med  blodig  Ære, 
til  altfor  snart  det,  knust  af  Overmagt, 
var  fanget  eller  fældet  på  sin  Vagt. 


Iblandt  de  få,  hvem  Døden  gik  forbi, 
var  Filipsen,  der  kækt  med  de  betrykte 
Smårester  af  det  sprængte  Kompagni 
slog  sig  igennem.  Ikke  for  at  flygte, 
—  det  faldt  de  Folk  så  kunstigt  at  forstå  — 
men  for  med  friske  Kræfter  at  gå  på. 

Han  fandt  en  Plads  —  ak,  der  blev  Plads  til  fler 

i  hin  berømte  ottende  Brigade, 

da  Scharffenberg  lod  blæse  Avancér 

mod  prøjsisk  Hurtigild.  I  Dødens  Gade 

ved  Dybbøl  Mølle  stod  han,  da  det  gjaldt, 

hvor  Redsted  ramtes,  og  hvor  Knauer  faldt. 


Og  Dinesen,  min  tapre  Kammerat, 

har  selv  fortalt  mig  om  hans  Del  i  Legen. 

„ —  Det  var  en  Perle,  denne  Stump  Soldat, 

jeg  pilled  op  tilfældigvis  på  Vejen. 

Han  sigted,  før  han  skød,  blev  aldrig  vild, 

selv  på  Retræten  i  den  Helveds  Ild. 


Hvergang  vi  smed  os  og  kom  selv  til  Skud, 
skød  han  og  traf.  Hvad  mer  er,  når  vi  rendte, 
hvor  tusend  Kugler  bagfra  bragte  Bud 
expres  til  den  og  den  om  dog  at  vente, 
holdt  han  sig  uforknyt  og  hjalp  mig  med 
at  få  de  snublende  lidt  rask  afsted. 

Nå  —  tabt  var  Dybbøl.  Regimentets  Rest 
omsider  samlet  under  Kirkebakken. 
Her  tog  han  Afsked,  som  en  høflig  Gæst, 
med  Tak  for  Turen;  og  jeg  tog  mod  Takken 
og  gav  ham  den  igen  og  fik  hans  Navn, 
at  han  hed  Filipsen,  fra  København." 


Sådan  faldt  Ordene,  på  Rungstedlund, 

en  Dybbøldag,  da  Årene  var  gangne. 

Der  var  vel  andre,  som  med  jævngod  Grund 

fik  Ros,  iblandt  de  faldne  og  de  fangne  — 

jeg  vil,  du  skal  begribe,  slet  og  ret, 

den  Mand,  han  havde  Lov  at  være  træt. 


Men  netop  dengang  såe  jeg  ham.  Han  kom 

forbi  min  Deling  på  dens  Post  ved  Stranden. 

Han  gik  så  søgende,  han  såe  sig  om, 

han  tog  en  Båd.  Hva'  Faen!  Hvad  vilde  Manden? 

Han  stødte  fra. —  Nå,  så  min  Salighed: 

„En  Desertør,  Folk,  skynd  Jer,  skyd  ham  ned!" 

„For  Guds  Skyld,  nej!  Stil  Skyderen  i  Ro!" 
faldt  Kontraordren,  før  det  var  for  silde. 
Han  kløved  Strømmen  efter  nordre  Bro, 
nu  såe  vi,  nu  forstod  vi,  hvad  han  vilde: 
Dær  stod  en  dansk  Soldat  i  Skytsets  Larm, 
og  vinkede,  med  Stumpen  af  en  Arm! 


En  såret,  en  forladt.  Ak,  Herregud!  — 
Men  se,  nu  glimtede  det  langs  med  Hegnet, 
hvor  fjendtligt  Fodfolk  spredte  sig  til  Skud; 
og  Sagens  Udgang  —  den  var  let  beregnet. 
Det  var  et  uforsvarligt  Vovespil. 
Og  dog,  nu  var  han  der,  nu  la  han  til. 


Han  fik  fortøjet;  smidigt  sprang  han  op; 

han  bar  den  sårede;  de  var  i  Båden; 

han  kasted  los,  og  sad  der  med  et  Hop 

(Jeg  såe  det,  Dreng,  og  måtte  slås  med  Gråden) 

og  roede  taktfast  og  med  lange  Tag  — 

til  Kuglers  Fløjten  og  Granaters  Brag! 

Den  gamle  Kaptajn  3 

Man  skulde  tænkt  sig,  at  de  snart  fik  Ram 
til  et  så  synligt  Mål,  og  på  Distancen. 
Fandt  Prøjserne  måske,  det  var  en  Skam 
at  skyde  på  en  Mand  af  Ambulancen? 
Vist  er  det  dog,  at  Kuglerne  slog  Smut 
hen  over  Vandet  næsten  uafbrudt. 


Men  Båd  forbi.  Den  nærmede  sig  rask, 
ja  som  en  levende.  Den  løb  forvoven 
nøjagtig  dær,  hvor  en  Granat  med  Plask 
tungt  plumped  i,  få  Favne  foran  Boven. 
Den  vugged  yndefuldt  kun,  som  til  Spot. 
Gud  være  lovet,  at  det  gik  så  godt! 


Minutter  kun.  Men  selv  på  denne  Dag 

Minutter  af  en  Angest  og  en  Spænding, 

så  Tiden  måltes  efter  Hjærtets  Slag; 

hvert  Åndedrag  var  som  en  Skæbnens  Vending. 

Nu  var  han  nær,  den  brave  Desertør; 

ved  Gud,  han  kom  tilbage  med  Honnør! 

Vi  så  ham  dække  med  sit  eget  Bryst 
for  ham,  den  anden,  som  lå  skjult  i  Stavnen. 
Så  stod  han  atter  på  den  „sikre"  Kyst, 
og  med  den  frelste  Kammerat  i  Favnen, 
hilst  af  et  Hurraråb,  som  havde  Klang! 
Men  han  gik  rolig  sin  beskedne  Gang. 


Til  Lasarettet.  Mod  hans  Skulder  lå 

den  frelstes  Hoved;  Blod  drev  ned  ad  Frakken. 

Vi  sprang  til  Hjælp;  han  afslog,  og  vi  såe 

ham  slæbe  Kammeraten  op  ad  Bakken. 

Hver  havde  nok  i  sit,  på  Tid  og  Sted, 

og  —  gik  dst  sd  langt,  gik  vel  dette  med. 


Det  var  en  Præken,  holdt  for  os,  min  Dreng, 
og  du  kan  tro,  at  vi  forstod  Moralen. — 
Når  selv  du  stundom  finder  Kampen  stræng, 
så  gør  som  jeg,  husk  Underkorporalen. 
Han  var  kun  Småfolks  Barn  fra  København 
og  skrev  sig  Filipsen,  et  jødisk  Navn. 

3* 


DEN  SORTE  KOKARDE 


JJer  stod  for  den  strænge  Krigsret 

en  menig  Infanterist. 

Hans  åbne  mandige  Åsyn 

var  blegt,  og  Blikket  trist. 

Han  stod  som  en  Søvngænger  næsten, 

stirrende,  foroverbøjet, 

men  rettede  sig,  da  hans  Navn  blev  nævnt, 

og  blev  rød,  og  fik  Tårer  i  Øjet. 


Jens  Hansen?  Javel.  Det  Nummer 

ved  det  og  det  Kompagni. 

Tyve  År  gammel.  Ugift. 

Og  Smed  ved  det  Jærnstøberi. 

Straffet  før?  Nej,  aldrig! 

Lavt  kom  det.  Stemmen  dirred. 

Da  skiftede  Dommerne  Stilling, 

så  Sabelskederne  klirred. 

Og  Auditøren  løfted  sit  Blik 
over  Akterne  første  Gang: 
„Veed  De,  hvor  det  forsvundne, 
kostbare  Værktøj  hang?" 
Anklagede  tav.  Der  rasledes 
med  Dokumenter  på  Bordet. 
„Det  fremgår  her  af  Forhøret, 
i  Afskrift  fra  Herredskontoret, 


at  Deres  Fader  var  mistænkt, 

som  forhen  straffet  for  Tyveri; 

siden  har  Mistanken  vendt  sig  mod  Dem. 

Tilstår  De  Dem  skyldig  heri?" 

Anklagede  tav,  et  tungt  Minut. 

Var  det  Frygten  måske,  eller  Skammen? 

Hans  Læber,  hele  hans  Legem  skjalv, 

han  ligesom  halvt  sank  sammen. 


Så  rettede  han  sig  atter, 
han  samlede  sig  til  Svar. 

Alle  hørte  hvert  eneste  Ord, 

og  Stemmen  lød  fast  og  klar: 

„Ja,  Hr.  Auditør,  jeg  tilstår; 

det  var  mig,  som  begik  Tyveriet."  — 

Nu  strålte  hans  Blik  som  af  indre  Fred, 

han  åndede  ud  som  befriet. 


En  enkelt  af  Dommerne  undredes  vel; 
men  han  selv  måtte  vide  det  bedst. 
Man  underskrev  rolig,  og  Karlen 
blev  atter  ført  bort  i  Arrest. 
Han  spurgte  kun  Vogterne  tyst  undervejs 
„Hvad  bliver  min  Straf?"  De  svarte: 
„Som  Tyv  er  Du  vis  på  Vand  og  Brød 
og  på  den  sorte  Kokarde."  — 


Han  bar  den  sorte  Kokarde. 
Og  traf  Kammeraternes  Spot 
og  de  Overordnedes  Hårdhed, 
så  bøjed  han  Hovedet  blot 


34 


og  løfted  det  atter  tålmodig, 
vistnok  med  blegere  Kinder, 
men  med  det  samme  lysende  Blik, 
som  trøstet  af  stærke  Minder. 


Og  agtet  og  afholdt  blev  han, 

den  sorte  Kokarde  til  Trods; 

en  Knop,  det  såe  man,  da  Krigen  brød  ud, 

til  at  trave,  og  fryse,  og  slås; 

parat  med  sin  Håndsrækning  altid, 

hvor  en  Kammerat  var  i  Knibe. 

Jens  Hansen,  at  han  havde  stjålet  en  Gang, 

kunde  ingen  rigtig  begribe. 


Men  Mærket  sad  der  bestandig 

og  talte  sit  mørke  Sprog, 

selv  midt  under  Sankelmarks  blodige  Strid 

og  det  strænge  Tilbagetog. 

Og  alle  de  Dage  ved  Dybbøl, 

han  stod  og  han  stred  så  mandig 

som  få  kun,  som  en  af  de  bedste  - 
det  sad  der,  det  Mærke,  bestandig. 


Det  sad  der  endnu  den  Aprilnat. 

Det  var  en  Granat  der  kom. 

Den  sprang  med  et  øredøvende  Brag, 

og  Løjtnanten  vendte  sig  om. 

Dær  sad  Jens  Hansen  oprejst 

i  Løbegraven,  på  Bunden. 

„Jeg  tror,  at  den  traf  mig,"  sa  han, 

og  Blodet  løb  ham  af  Munden. 


Og  Kompagniets  Båre  kom, 
og  Karlen  blev  læmpet  op. 
„Farvel,  Hr.  Løjtnant!"  sa  han, 
og  Kulden  rysted  hans  Krop. 
„Har  De  et  Ønske,  så  sig  det  kun!" 
sa  Løjtnanten  mildt.  Han  svarte: 
„Hr.  Løjtnant,  jeg  vilde  gerne  dø 
med  den  røde  og  hvide  Kokarde." 

„Vær  De  kun  rolig.  Jeg  lover  Dem,  selv 

at  tale  med  Chefen  derom."  — 

Så  gik  de  med  Båren,  og  nye  Granater 

og  ny  Elendighed  kom. 

Men  Løjtnanten  husked  sit  Løfte. 

Såsnart  han  blev  afløst  i  Skansen, 

gik  han  til  sin  Regimentschef 

og  bad  for  den  brave  Jens  Hansen. 


„Vel.  Har,  trods  den  sorte  Kokarde, 

han  tjent  sit  Flag  med  Honnør, 

så  bør  han  og  bære  dets  Farver 

til  Trøst  i  den  Time,  han  dør!" 

Og  Løjtnanten  skyndte  sig  over  til  Als, 

til  Augustenborg,  til  Lasarettet. 

Endnu  var  ikke  Jens  Hansen 

af  Sygelisten  slettet. 


Men  langt  var  der  ikke  tilbage; 
træt  lå  han,  da  Løjtnanten  kom 

og  satte  sig  venligt  hos  ham: 

„Her  bringer  jeg  Lægedom. 

Se  kun,  de  Farver,  dem  kender  De  nok?" 

Da  vendte  han  sig  til  en  Side, 

og  græd,  og  kyssede  Gang  efter  Gang 

Kokarden,  den  røde  og  hvide. 


„Nu  skynder  De  Dem,  Jens  Hansen, 
og  møder  ved  Fanen  igen!" 
Han  sukkede:  „Nej,  Hr.  Løjtnant, 
jeg  er  kommen  for  langvejs  hen. 
Men  lov  mig  altid  at  tie 
med  det,  som  jeg  nu  bekender!" 
Han  klemte  sin  Løjtnants  friske  Hånd 
i  sine  to  glødende  Hænder. 


„Jeg  har  spekuleret  derover, 

jeg  troede  tit,  jeg  blev  gal. 

Jeg  løj  den  Gang.  Det  var  ikke  mig, 

det  var  min  Far,  som  stjal. 

Men  han  var  kommet  på  Fæstningen  nu 
som  to  Gange  Tyv,  det  er  givet. 
Og  mig  var  han  altid  en  kærlig  Fader, 
jeg  skylder  ham  mer  end  Livet. 


Var  det  forkert,  at  jeg  prøvede  på 
at  gøre  lidt  godt  mod  ham? 
Jeg  vidste,  dermed  var  han  reddet; 
selv  tålte  jeg  nok  den  Skam. 
Jeg  tav  til  Hårdhed  og  til  Foragt, 
for  min  Samvittighed  svarte: 
Jeg  kunde  vel  slås  for  Danmark 
selv  under  den  sorte  Kokarde. 


Og  nu,  nu  er  det  så  godt  igen. 
Og  nu  har  jeg  sagt  Dem  alt. 
Hils  min  Far,  han  lever  endnu, 
og  fortæl  ham,  hvorledes  jeg  faldt." 
Den  unge  Løjtnant  nikkede  kun 
til  den  syge,  der  smilte  fornøjet; 

så  rejste  han  sig,  for  at  skjule 
de  Tårer,  der  stod  ham  i  Øjet. 


Den  unge  Løjtnant  var  mig  selv. 
Jeg  synes  endnu,  at  jeg  står 
og  hører  den  buldrende  Hornmusik, 
som  fylder  Augustenborgs  Gård. 
Men  da  jeg  vendte  mig,  lå  han  død 
i  Sengen  dær  ved  min  Side; 
han  knugede  fast  imod  Brystet 
Kokarden,  den  røde  og  hvide. 


FYNBO-SKRÆDEREN 


Den  gamle  Kaptajn 


„Jtlør,  Fynbo,  hvor  mon  du  var  til  Session?^ 
Når  såe  man  før  en  Skræder  som  Dragon! 
Tilmed  en  kalveknæet.  Klar  nu  Sagen! 
De  såe  vel,  du  var  vant  til  Slid  på  Bagen? 


„Dog  var  dit  Øg  vel  knap  så  rask  i  Spring 
som  det  du  rider  her.  Du  får  vel  Sting?" 
Men  Skræderen  lod  til  ingenting  at  høre, 
han  sad  og  snakked  i  den  Sortes  Øre: 


„Ja,  Ole,  du  og  je  ka  dejli  ens, 
om  og  vi  begge  går  lidt  indtilbens. 
La  de  Stolthendrikker  så  sien  vise, 
om  de  ka  be'er  gjenne  tyske  Grise!" 

4* 

Og  de  blev  ved  med  deres  Spot  og  Spøg, 
og  han  blev  ved  at  snakke  til  sit  Øg: 
„Du  er  vel  træt  nu  snart.  Vent  kuns,  til  Davre 
skal  du  få  Muleposi  fuld  af  Havre." 


Hans  Sabel  hang  og  dingled  i  et  Reb; 
han  spored  med  sin  Hæl;  og  da  det  kneb, 
fik  han  til  Kappe  kun  et  gammelt  Tæppe. 
Fuldtud  krigsmæssig  Rustning  var  det  næppe. 


Men  sådan  red  hver  tredje  Mand  omtrent. 
Når  Kongen  var  Munderingen  bekendt, 
var  Skræderen  det  med.  Blot  man  kan  stole 
på  Hesti,"  sa  han,  „som  nu  je  på  Ole." 


Sandt  nok,  at  Ole  var  tilårs,  det  Skind. 
Ved  Husby,  dengang  Wiirtzen  hugged  ind, 
da  sprang,  da  fnyste  han  med  løftet  Nakke; 
nu  knækked  han  i  Knæet  ned  ad  Bakke. 

Men  Skræderen  mente,  når  man  kun  forstod 
at  ride  ham,  var  Ole  fuldt  så  god 
som  nogen  anden  Krigshest  under  Kronen; 
og  så  blev  Ole  da  ved  Eskadronen. 


„Du  trænger  til  lidt  Ma',  dit  gamle  Skind." 
En  Spand  med  Hakkelse  blev  væltet  ind. 
Der  taltes  om,  af  Havren  blev  der  stjålet; 
ialtfald,  Ole  fik  med  Top  i  Målet. 


At  strigle  syntes  Skræderen  dog  var  Synd 
imod  en  Blodhest;  Huden  var  så  tynd. 
Han  gned  og  børstede  og  gned,  til  Ole 
var  glat  i  Luven  som  en  Præstekjole. 


Ustanselig  imens  gik  Snakken  fort, 
som  bad  han  undskyldt,  at  han  tog  lidt  hårdt. 
Og  Hesten  gnubbede  sig  ømt  imod  ham 
og  prusted  veltilpas;  jo,  den  forstod  ham. 

Stod  Ole  så  og  gumled,  varm  og  tør, 
gik  Skræderen  gærne  hen  i  Staldens  Dør 
og  smurte  sine  Støvler,  indtil  Trannen 
drev  lige  blankt  af  Støvlerne  og  Manden. 


„Se,"  sa  han,  „sikke  Skafter,  sikket  Lær! 
I  tror  ka'ske  je  vil  ha  ødt  dem  her? 
Denslavs  betaler  det  sig  nok  og  fidte; 
for  otte  Daler  køver  I  dem  itte." 


Så  først  gik  Skræderen  til  sit  eget  Foer. 
Han  sad  og  snakked  med  sit  Fad,  sit  Bord, 
sin  Ske. —  „Den  Vane  kan  han  dårligt  slippe; 
om  så  det  er  med  Kæven,  skal  han  klippe!" 


Det  blev  man  enig  om:  Han  var  lidt  skør. 
JVlen  ejegod;  og  så  det  dær  Humør, 
hvormed  han  tog  alting  og  tog  tiltakke. 
Det  var  vel  Synd  at  nægte  ham  at  snakke. 

Småt  blev  det  jo,  hvad  Slag  han  deltog  i. 
Gud  veed,  hvorfor  vi  havde  Rytteri? 
Men  fra  Granater  fik  han  lugtet  Krudtet, 
og  var  fortrolig  med  det  på  Minuttet. 


En  Dag  i  Sundved,  da  på  vanlig  Vis 
de  hented  Middag,  Suppekød  med  Ris, 
blev  to  af  dem,  der  hented,  to  Dragoner, 
ramt  af  et  Skud  fra  Prøjsernes  Kanoner, 


og  kvæstede,  så  deres  Kød  og  Blod 
og  Kød  og  Suppe  for  de  andres  Fod 
flød  i  et  Rod  med  Resterne  af  Spanden. 
Det  Syn  tog  næsten  Modet  fra  en  anden. 


Sultne,  det  var  de.  Men  de  foretrak 

at  snære  Buxetampen.  Ellers  Tak! 

Da  meldte  Skræderen  sig.  De  såe  til  Raden. 

Jo  han  var  villig  til  at  hente  Maden. 

Dær  kommer  han  på  Bakken  med  sin  Spand. 
Der  falder  en  Granat.  Men  hvad  gør  han? 
Han  sætter  sig  på  Spanden,  gør  Soldaten, 
og  snakker  rigtig  venlig  til  Granaten: 


„Du  tror  ka'ske  at  je  har  Ti',  din  Trold, 

og  sitte  her,  til  Suppen  blier  kold? 

Nå,  skynd  dig  nu,  du  ka'  vel  mer  end  sprutte? 

Men  komme  Skidt  i  Ma'en  må  du  sgutte." 


Så  sprang  den  da.  Jord,  Jærn  og  Gråsten  fløj. 
Han  rejste  sig  og  rystede  sit  Tøj 
og  tog  sin  Spand;  jo,  den  var  nådig  sluppen. 
„Værsgo  og  spis,"  sa  Skræderen.  Dær  var  Suppen. 


„Dær  ser  I,  Folkens,  kuns  med  Venlighed."  - 
Desværre,  næste  Gang  blev  Skræderen  vred. 
Da  kom  der  en,  som  truede  med  at  splintre 
hans  Ole.  Vel,  det  nåede  han  at  hindre. 


49 


Men  kostbart  var  det  dog.  Det  gik  sådan, 
at  der  var  sadlet  af,  og  dær  sad  han 
og  putted  just  en  Fedtemad  i  Munden, 
og  dær  stod  Ole  ved  en  Hegnspil  bunden. 


Da  faldt  Granaten  mellem  Oles  Ben. 

Den  knurrede,  den  røg,  en  arrig  en. 

Ræd  stejled  Hesten  op  med  Hvin  og  Snøften, 

og  Skræderen  smed  sin  Fedtemad  i  Grøften: 


„Dit  Utøj!  Vil  du  ruppe  dig?"  Et  Spark  — 
dær  fløj  Granaten  på  den  flade  Mark. 
Og  Skræderen  efter.  „Ska'  du  sla'  Folks  Heste?" 
Så  fik  den  nok  et  Spark,  og  så  det  næste. 


Men  da  han  sparkede  for  tredie  Gang, 
vilde  jo  Skæbnen,  at  Granaten  sprang. 
Han  skreg.  Den  slog  ham  ynkelig  tilskamme; 
der  røg  et  Ben  i  Luften  med  det  samme. 

De  bar  ham  op.  „Ja,  nu  er  det  forbi," 
sa  Skræderen  småt.  „Men  Ole  gik  dog  fri. 
Og  je  tog  Benet  med,  skal  Doktren  vide." 
Han  pegte  ned  på  Båren  ved  sin  Side. 


„For  Støvlen  slap  sgu.  Den  er  helt  soli'. 
Det  Par  sku'  nødig  splittes  før  sin  Ti'. 
Der  finds  jo  nok  en  anden  Mand,  som  trænger. 
Je  sæl  ska'  itte  bru'e  Støvler  længer." 


Han  tog  nu  fejl.  Han  har  den  Dag  idag 
Brug  for  een  Støvle.  Og  hans  Rytterbag 
blankslider  Skræderbordet,  og  han  snakker 
til  Bordet  med  dets  Buxer  og  dets  Frakker 


som  før  til  Hesten.  Mest  om  fireogtres. 
Og  med  sit  Træben  er  han  godt  tilfreds. 
Kun  når  han  lapper  på  en  Præstekjole, 
sidder  han  tavs  —  og  sukker  efter  Ole. 


EDVARD  NIELSEN 


I 

Uær  går  de.  Tredvetusend  dødtrætte  Mænd,  der 

stamper 
i  Mørke,  Storm  og  Snefog  over  Mark  og  Hede, 
bort  fra  den  Kamp,  de   kom   for.   De  snubler, 

Sneen  klamper. 
Og  de  tror,  de  er  forrådte.   Deres  hjælpeløse 

Vrede. 
Den  umådelige  Bitterhed,  der  fylder  deres  Sind, 
på  Flugten,  mens  de  strider  imod  Vær  og  Vind. 


Fint  fnugget  kupler  Sneen  sig  i  Krat  og  nøgne 

Skove 
og  i  de  tykke  Popler  langs  med  Togets  Sider, 
men    knuges  hård  og    slibes   glat   af   Hjul,  af 

Hestehove, 

af  tusend  Fodtrin  foran,  på  Vejen  hvor  de  skrider. 
Har  Blæsten  flængt  en  Snesky,  og  en  Stjærne 

skinner  ned, 
så  glimter  denne  Glasvej  af  iskold  Håbløshed. 


På  de  glatslidte  Sko  glider  Hestene.  Det  smælder 

af  hæftigt  hugne  Hovslag  mod  Is.  En  Rytter 
styrter. 

Trænkuskene  må  trampe  tilfods  blandt  Rovdyr- 
fælder 

af  væltet  Skyts  og  knuste  Vognhjul,  trække  dær 
som  Hyrder 

med  de  skrækslagne  Heste,  hvis  Flanker  står  i 
Skum. 

Storm  og  Snefog  opfylder  Luftens  mørke  Rum. 


Mile  efter  Mile  disse  stampende  Kolonner, 
midtlands  ad  Oxevejen ;  og  fra  Vester  og  fra  Øster. 
Helheste,  frosne  Genfærd,  et  Tog  af  faldne 
Ånder  .  . . 

Nej!  Trods  alt  et  Hærtog.  Der  lyder  Mænds  ru 

Røster. 
Der  stiger  gennem  Stormen  en  Takt  af  Hærens 

Tramp: 
Vi   lever,   Danmark  lever;   end   venter  der  os 

Kamp. 


Fra  Kaptajn  Mønsters  Marsj  med  Frederiksstads 

Kanoner, 
fra  dem,  der  trækker  Skytset  med  deres  svulne 

Hænder, 
fra  de  til  Sadlen  fastfrosne  Ryttereskadroner, 
der  traver  ud   med  Tøjlen   i   de  sammenbidte 

Tænder, 
fra  hele  Hæren  summer  en  sagte  tapper  Sang: 
Hiv  op!  Hold  ud!  Det  går.  Og  prøv  så  nok  en 

Gang! 


Og  denne  sagte  Summen,  der  de  langsomt  drager 
Nat  og  Dag  og  Nat  over  Slesvigs  hvide  Sletter, 

den  oversvulmer  Smertesuk  og  Vredesråb   og 

Klager, 
ja  selv  hint  Skrig  ved  Sankelmark  af  skingre 

Bajonetter. 
Dumpt  brummer  tusend  Hjærter,  de  mærker  at 

de  slår, 
og  de  løfter  deres  Byrde.  Det  er  et  Folk,  her 

går. 


Et  Folk,  som,  næsten  rygsprængt,  nu  samler  al 

sin  Sejghed. 
Dets  Livskraft  kræver  Liv,  trods  alt.  Det  famler, 

men  det  føres. 
Nys  var  der  kun  eet  Skridt  fra  Mismod  ned  til 

Fejghed, 
eet  Skridt  blev  gjort,  men  opad.  Kend  Råbene, 

der  høres: 
Det  er  vel  ej  en  enkelt,  men  dog  et  hundred 

Mand, 
som  lærer  tredvetusend,  hvad  Tugt  og  Tålmod 

kan. 

II 

De  klinger  højt  som   Hornsignaler,  disse  klare 

Stemmer, 
og    de    dybe    Røster    buldrer    som    utrættelige 

Trommer. 
Se  dær  går  Kaptajn  Nielsen.  Gad  vidst,  hvornår 

jeg  glemmer 
hans  hæse   Råb,   det    muntre  Mandsmod,  som 

hans  Hjærte  rummer. 
Han   humper  på  sit  buldne  Knæ  i  Sne  langs 

Grøft  og  Hegn. 
Jovist  har  Kompagniet  her  Brug  for  sin  Kaptajn. 


Gud  veed,  hvor  Marketenderen  har  reddet  sine 

Pjalter? " 
En  Stumpe  Skrå  er  Festmad.  Hør  Sneen,  hvor 

den  høvler! 
Dær  sjapper  en  i  Sivsko,  og  hans  Nabo  halter 
med   de   byldfrosne   Fødder  klemt  ned   i  stive 

Støvler. 

Den  gamle  Kaptajn  5 

Hvert  Minut  stoppes  op,  ved  Kolonnens  eget  Tryk, 
og  man  står,  med  Panden  støttet  mod  sin  For- 
mands Ryg. 


Man  fryser  fast  i  Sneen  med  sin  Fodsål,  og  det 

lyner 
af  Smerter  i  Ens  Nerver.  Ens  udpinte  Hjærne 
dåner  blideligen.  Man  sitrer,  man  ser  Syner. 
O  se,  nu  blev  det  Sommer.  Nu  hviler  man  sig 

gærne. 
En  Mand  har  løftet  Hånden,  han  peger  frem:  Se 

dær! 
Og  alle  ser  det  —  Parken  —  de  skyggefulde 

Træer  — 


Og  Slottets  Marmorfløje  —  og  Salens  Lyse- 
kroner — 

Hør  Orkestret,  hvor  det  bruser  af  Horn  og 
Violiner! 

Dejlige  Kvinder  svæver  til  Valsens  runde  Toner 

forbi  de  åbne  Vinduer,  de  viftende  Gardiner, 
overjordisk  yndige,  i  Glædens  gyldne  Sky  .... 
Storm,  Ødemark  og  Snefog  —  Synk  hen,  sov, 
drøm  påny! 


Nej,  vågn !  Den  Drøm  er  Dødens.  Fra  Række  og 

til  Række 
humper  Edvard  Nielsen.  Han  trøster,  han  befaler, 
han  rusker  i  de  Sovende,  som   knap  er  til  at 

vække ; 
han  hjælper,  og  han  kræver  Hjælp.  Løjtnanter, 

Korporaler 
og  Menige,  han  lader  dem  med  Ildhu,  Gnist  på 

Gnist. 
Et  Under  at  han  synker  ej  udslukt  selv  tilsidst. 


Halvfjerde  Døgn  marsjerer  de.  Og  Kompagniet 
stiller 

på  Kolding  Torv  fuldt  kampklart,  kun  fire  Maro- 
dører. 

Han    kigger  halvvejs  angerfuld    ud    over  sine 

Briller: 
Var  han  for  stræng?  —  Da  træder  frem  en  Menig 

for  sin  Fører. 
Hans  Øjne  blinker  blodsprængt,  mildt  ler  hans 

frostblå  Mund: 
„Hr.  Kaptajn,  vær  kun  rolig,  vi  kan  endnu  en 

Stund!" 


III 

Se,  det  var  Edvard  Nielsens  Bedrift.  Hans  Liv 

for  Resten 
var  heller  ej  den  Sløves,  der  spørger,  hvad  det 

nytter! 
Han  gik  sin  Gang  for  Danmark,  trods  Frosten, 

trods  Blæsten. 
Hvis  ingen  andre  veed  det,  så  veed  de  fynske 

Skytter, 
hvor  tro  den  gamle  Oberstløjtnant  bar  fra  By  til  By 
fra  Dør  til  Dør  hin  tapre  Sang :  Op,  frem,  og  prøv 

påny! 

På  Tredje  Klasses  Træbænk,  på  Førstes  Fløjels- 
hynder, 

i  Borg,  i  Bol,  han  fandt  kun  eet  Folk,  det  Folk 
han  mødte 

hin  Vinternat  på  Ørkenvandring  under  Seklers 
Synder. 

Det  lærte  han  dets  egen  Lære,  den,  at  alt  kan 
nytte. 

Livskraft  kræver  Liv,  trods  alt;  hold  ud,  det 
bærer  Frugt. 

Se,  ti  Mand  løfter  tusend  ved  Tålmod  og  ved  Tugt. 


IV 
Tre  Vinternætter  vared  hin  Folkets  Ørkenvan- 
dring — 
nej,  fyrretyve  Vintre  har  denne  Vandring  varet. 
Først  nu  begynder  Luften  at  lysne  mod  Forandring, 
først  nu  begynder  Takten  så  småt  at  blive  klaret. 
Og  det  er  andre  Stemmer,  end  vi  har  hørt  tilforn, 
der  klinger  gennem  Rækkerne  som  Trommer 
eller  Horn. 

Men  sænk  I  kun  i  Graven  den  sidste  af  os  Gamle. 

Vi  døer,  og  Danmark  lever.  Snart  lysner  Morgen- 
røden. 

Ny  Manddom  ser  sin  Gærning,  at  rejse  og  at 
samle. 

Så  væk  da  de  forfrosne  af  den  Drøm,  som  hedder 
Døden! 

Og  vi,  som  led  og  længtes  i  disse  Trængslens  År, 

skal  gravlagt  le  ved  Lyden :  Det  er  et  Folk,  her  går. 


DANSKE  DRØMME 


I 

JJet  er  en  spejlblank  Solskinsdag 
ved  Bæltets  grønne  Kyster. 
Fjærn  Torden.  Lutter  korte  Brag. 
Luften  og  Vandet  ryster  . .  . 
Kanonskud  er  det,  Slag  i  Slag, 
ej  langt  fra  Danmarks  Kyster. 


Hvem  skyder  med  Kanoner  her 
i  vore  frie  Vande?  — 
Spørg  ikke!  Det  er  aldrig  værd 
at  blæse  til  de  Brande.  — 
Se  Strømmenes  opalblå  Skær 
omkring  de  grønne  Strande  .  . . 


Fri  Strøm,  fri  Strand.  Så  let  tilfals 
som  Lærkens  nøgne  Unger. 

Se  Katten  dær!  Den  strækker  Hals, 
på  Spring,  med  fyldte  Lunger.  — 
Og  Tysken  tordner  under  Als, 
det  ryster  og  det  runger. 


To  Timer  fra  den  tabte  0; 

hver  Høj  kan  se  derover. 

Vi  trøster  os:  „Alt  Kød  er  Hø, 

og  Saga  skrev  i  Kobber." 

Ak,  hvorfor  skælver  Luft  og  Sø, 
mens  Danmark,  Danmark  sover. 


67 

II 
Hun  sover  i  sin  Kløvervang 
blandt  Gårdens  Køer  og  Heste. 
Vågner  hun  ikke  denne  Gang, 
så  vågner  hun  den  næste. 

Hun  drømmer  med  et  saligt  Grin 
om  Kamp  og  Sejr  —  i  Ånden  — 
med  Nakken  på  et  Fedesvin 
og  med  en  Bog  i  Hånden. 

Det  Skjold  hun  fordum  bar,  til  Værn 
for  Frihed  og  for  Ære, 
det  har  hun  solgt  som  gammelt  Jærn ; 
det  blev  for  tungt  at  bære. 

Dog  bruger  hun  sit  Dannebrog. 
Det  breder  hun  om  Dagen 
til  Skjul  i  Kamrets  Sengekrog 
for  det  beskidte  Lagen! 

III 

Nu  tordner  det  i  Nord. 
Stop  Ørene  med  Vat! 
En  engelsk  Flåde  foer 
til  Storebælt  inat. 


Stop  også  Hj ærtet  til! 
Nu  er  vort  Standpunkt  rent, 
nu  veed  vi,  hvad  vi  vil. 
Og  nu  er  det  for  sent. 


Til  Danmarks  sande  Gavn 
har  England  sendt  en  Hær 
på  Vagt  for  København. 
Porten  stod  åben  dær. 

I  ædel  Medynks  Brand 
har  Prøjsen  inden  Gry 
besat  vort  jyske  Land 
og  Fyn  til  Nyborg  By. 


To  Kæmpeflåder  slås 
mellem  Sprogø  og  Korsør; 
Granater  spiller  Bos 
med  Præstens  røde  Køer. 


Da  rystes  hendes  Krop 
ved  Soens  høje  Hvin. 
Da  vågner  Danmark  op, 
selv  flækket  som  et  Svin. 

IV 
En  Dansker  på  den  åbne  Strand 
alt  ved  de  blanke  Strømme 
kan  nok  i  Middagssolens  Brand 
få  underlige  Drømme. 


Blank  Dønning  skvulper  under  0, 
der  gynger  grønne  Ranker; 
det  drøner  fjærnt  hen  over  Sø, 
som  om  en  Hammer  banker. 


Han  skælver  ved  sin  vågne  Drøm 
—  Gud  veed,  han  slap  den  gærne; 
Nu  hamrer  de  et  Kæmpesøm 
igennem  Danmarks  Hjærne! 

V 

Hvergang  så  Drønet  dåner  hen, 
fornemmer  han  med  Kummer 
en  anden  hæslig  Lyd  igen: 
Spyfluerne,  der  summer. 

En  Rigsdag  gik  med  Godt  og  Ondt, 
fortusket  og  fortolket; 
nu  summer  Flokken  Landet  rundt 
og  sætter  Spy  på  Folket. 


Vrøvl,  Vrøvl,  og  Løgn,  og  Snyderi  — 
som  nu  igen  skal  dækkes 
med  Løgn,  med  Vrøvl.   „Snak  løs,  hæng  i! 
Se,  Fedtet  er  de  frækkes." 


Det  er  den  bandsat  lange  Snaks 
forbandet  korte  Mening. 
Sum  sum!  Man  kender  Lyden  strax; 
Dansk  Rigsdags  Fagforening! 

VI 

Her  kommer  Folkets  kårne  Mænd. 
Lyt  vel  til  deres  Lære: 
„Skaf  dig  din  Sold,  du  Lejesvend, 
så  redder  du  din  Ære!" 


Jo,  vi  fik  Frihed  hertillands. 

Det  må  vel  Frihed  kaldes: 

Den  Skam,  som  før  var  Enkeltmands, 

blev  ærlig  nu,  blev  alles. 

VII 
Hos  andre  Folk  står  Land  og  Liv 
højt  helligt  over  Døgnets  Kiv 
som  fælles  Grundværdier. 
Det  løfter,  det  befrier. 

Man  kæmper  og  man  kævles  vel 
om  Standsfordel  og  Samfundsskel, 
man  tinger  og  man  tæller. 
Men  ikke,  når  det  gælder! 

For  Fædreland  og  Modersmål 
står  Folket  samlet.  Stål  og  Bål, 
hver  Byrde  vil  det  bære 
for  Frihed  og  for  Ære. 


Her?  Her!  Ja,  her  er  Fare  nok, 
rask  snurrer  Skæbnens  tunge  Rok, 
men  vi  lar  Tråden  ligge. 
Thi  Folket  —  er  her  ikke. 

Den  gamle  Kaptajn 

VIII 
De  Småbørn  da,  hvis  Latter  knytter 
et  Lydspind  som  af  Lærkesang 
om  Husmandshjem  og  Fiskerhytter 
og  Forstadsvolde  Dagen  lang. 
De  hundredtusend  Barnestemmer, 
hvis  Mørkningssnak,  hvis  „Mor,  Godnat!" 
som  under  grønne  Blade  gemmer 
en  tusendårigt  samlet  Skat: 


Og  denne  friske  Flok,  der  stormer 
til  Skolebænk  med  Pen  og  Bog 
for  gennem  Tal  og  Tegn  og  Former 
at  finde  hver  sit  Væsens  Sprog: 
Den  Ungdomsflok,  som  årligt  fylder 
Højskolens  gæstfrit  åbne  Hus 
med  unge  Kræfters  muntre  Mylder, 
med  unge  Viljers  Bølgebrus : 

Vor  Bondestand,  der  vart  og  vagtfast 
ser  Tidens  Tegn,  mens  Græsset  gror, 
og  vender  Værkets  Plov  så  taktfast, 
at  Verden  spejder  i  det  Spor: 
Vor  Borgerstand,  hvis  Fyrster  råder 
i  Handlens  fredelige  Strid 
for  Bak  og  Frem  med  rige  Flåder 
Jordkloden  rundt  i  rette  Tid: 


Jordforskeren,  der  stormer  Polen 
i  dristigt  Viking-Broderskab, 
Lysforskeren,  der  løfter  Solen 
som  Skjold  mod  Dødens  grimme  Gab, 
Skriftgranskeren,  hvis  Skarpsyn  tyder 
uddøde  Tiders  glemte  Tegn, 
og  disse  Tænkere,  der  bryder 
nyt  Liv  ny  Vej  mod  ukendt  Egn: 


De  Kunstnere,  hvis  Flammevåben 
igennem  Døgnets  Damp  slår  ned 

og  lægger  Længslen  Udvej  åben 
mod  Lys  og  Klang  af  Evighed: 
Og  disse  med  de  hårde  Næver, 
de  Tusender,  som  barsk  i  Takt 
går  kampberedte  frem  og  kræver 
håndgribeligt  fuld  Ret  og  Magt: 


Er  alle  disse  da  tilsammen 

ikke  et  Folk,  så  godt  som  få? 

Ses  her  ej  Kronen,  her  ej  Stammen, 

et  kraftigt  Folk  skal  kendes  på? 

Har  ikke  disse  hundred  Kræfter 

i  fælles  Tunge  fælles  Tolk? 

Jo.  Jo.  Men  Skæbnen  spørger  efter, 

om  Folket  føler  sig  som  Folk! 


Om  hver,  hvert  Barn,  hver  Mand,  hver  Kvinde, 
har  dette  i  sit  Hjærteslag: 
„Bag  alt,  hvad  stort  jeg  selv  kan  vinde, 
står  Fædrelandets  større  Sag; 

selv  Livet  ofrer  jeg  med  Glæde 
mit  Land,  som  gav  mig  hvad  jeg  har." 
Ak,  her  må  vi  gå  bort  og  græde, 
her  har  vi  Danske  intet  Svar. 


IX 

Her  kendes  kun  Partiets  Lov: 
Se,  Fædrelandet  er  vort  Rov!  - 
På  større  Ret  og  Pligter 
tror  Drømmer  kun  og  Digter. 


Livsfaren,  Landet  stedes  i, 
væbner  Parti  kun  mod  Parti. 
De  rives  og  de  rykkes, 
indtil  engang  det  lykkes. 


Når  så  vort  frie  gamle  Flag 
flænges  med  Skam  en  skønne  Dag, 
og  Riget  rives  over  — 
vågner  vel  det  der  sover. 

Når  Snakken  ender  i  et  Suk 
under    en  pansret  Næves  Hug, 
når  vi  ser  Ørnen  ribbe 
det  Rov  vi  selv  må  slippe. 


Da  vågner  vel  det  Sind,  der  sov; 
da  bruser  Hav  og  suser  Skov 
alt  Offer,  som  vi  vilde. 
Men  så  —  er  det  for  silde. 


80 


X 

Da  skal  kun  for  Alverdens  Blikke 
den  Skampæl  mærke  Landet:  Her, 
her  boede  Danskerne,  som  ikke 
fandt  Hjem  og  Frihed  Forsvar  værd! 

XI 
Nej.  Nej!  Det  er  ej,  kan  ej  være  sandt 
om  dette  Folk,  som  fra  sin  Fødsel  fandt, 
at  Frihed  var  det  ypperste  af  Goder, 
og  tænkte  på  sit  sit  Land  som  på  en  Moder. 


Et  Folk,  som  venneløst  ved  Alfarvej 
i  tusend  År  mod  overmægtig  Vælde 
har  værget  Land  og  Frihed,  kan  dog  ej 
så  brat  forvandles  til  en  Hob  af  Trælle. 


Måske  det  råder  dårligt  med  sin  Ret, 
måske  det  vogter  sine  Våben  slet. 
Det  kan  ej  hundsk  selv  kaste  sine  Våben 
og  villig  holde  Voldsmagt  Porten  åben! 

Måske  det  spotter  med  sin  spildte  Magt 
og  smiler  —  smerteligt  —  når  Såret  brænder. 
Så  dybt  sank  Folket  ej  i  Selvforagt, 
at  det  lemlæster  sig  med  egne  Hænder. 

XII 

Er  vi  af  denslags,  der  ved  eget  Bord 
fromt  af  hver  Fremmed  tåler  Ukvemsord? 
Denslags,  der  skjuler  sig,  mens  Bøller  binder 
og  skænder  deres  Børn  og  deres  Kvinder? 

Nej,  denslags  Manddom  er  ej  velset  her. 
Vi  slås  på  Livet,  gør  vi,  hver  især, 
for  Jord  og  Hjem,  alt  Vort  og  alle  Vore  — 
netop  som  fordum  vore  Fædre  gjorde. 

Og  det  vi  hver  for  egen  Regning  kan, 
det  skulde  Folket  nægte  for  sit  Land? 
Femhundredtusend  kække  Sind  lagt  sammen 
i  Sum  kun  gi  os  Fejgheden  og  Skammen! 

Umuligt.  Dette  Folk  er  ikke  fejgt. 
Men  sindigt,  sindigt,  liså  sent  som  sejgt. 
Det  tænker  helst  een  Tanke  kun  ad  Gangen. 
Til  hver  Forløsning  må  der  Hjælp  af  Tangen. 

XIII 
„Indad  skal  vindes,  hvad  vi  udad  tabte." 
Det  uerstattelige  blev  erstattet. — 
At  vi  påny  kan  miste,  hvad  vi  skabte, 
har  endnu  ej  den  tunge  Hjærne  fattet. 

„Danmark  bestemmer  ikke  Verdens  Baner." 
Det  fik  vi  lært  —  og  holdt  os  udenfor, 
til  næppe  længer  nogen  Dansker  aner, 
at  Verdens  Baner  dog  bestemmer  vor. 

Købmand  og  Bondemand  har  genrejst  Landet 
et  oplyst  Folk,  med  Skoler  og  Aviser. 
Men  ingen  spørger  sin  Avis  om  andet 
end  indre  Politik  og  Torvets  Priser. 

Her  råbes  og  her  bandes  og  her  drikkes, 
her  vælges  Rigsdagsmænd  og  holdes  Møder. 
Har  Koen  kælvet,  må  vel  Kalven  slikkes  — 
men  det  kan  ske,  at  også  Bjørnen  føder. 

XIV 

Vi  faldt  til  Ro.  Vort  Vikingskib  er  rømmet, 
Vikingen  selv  er  blevet  Æbleskipper. 
Men  andre  slås  —  for  Verdensherredømmet  — 
på  samme  Sø,  hvor  Pæreskuden  vipper. 

Se,  hvor  de  syder,  Dreadnoughts  Kæmpeskruer! 
Hør  Kielerværfterne,  hvor  højt  de  hamrer! 
Se,  hvor  de  fredelige  Forbund  truer! 
Hør,  hvor  de  krigeriske  Forbund  jamrer! 

Ny  Flåder  skummer  frem,  hvor  gamle  sprængtes, 
alt  var  forbi,  før  Muligheden  tænktes. 
Sirenebrøl  og  Klokkeråb  i  Tågen 
truer  og  varsler:  Sejler,  er  du  vågen? 

Skipperen  kradser  Piben  ud  i  Tanker 
og  stopper  nyt.  Han  ligger  jo  for  Anker 
med  tændt  Lanterne.  —  Som  om  nogen  sanser 
en  Pæreskudes  Lygte  fra  en  Panser! 

XV 

Velan,  vi  tror  hver  ærlig  Løgners  Ord. 
Siger  ej  Biblen:  Salig  den  som  tror!  — 
Lad  lille  Rødhætte  troskyldig  klappe 
den  Ulv,  som  griner  under  Mormors  Kappe. 


Vi  tror  alt  godt,  så  kønt  som  det  forklares. 
Man  har  ej  Lyst  til  Danmark,  nej,  bevares, 
om  så  det  selv  kom  vraltende  som  Gåsen, 
brunet  og  stegt,  med  Gaflen  gennem  Måsen. 


Det  veed  vi  dog,  at  hvad  man  nødigst  vil, 
kan  man  med  Smerte  se  sig  tvunget  til. 
Hvad  hjælper  det,  at  Krokodillen  græder, 
når  det  er  os,  den  ufrivilligt  æder? 


XVI 

I  Årevis  har  to  af  Verdens  Magter 
snart  knurrende  og  snart  med  fromme  Fagter 
beredt  sig  på  den  Krig.  Den  er  beredt. 
Kun  vi  —  har  intet  hørt  og  intet  set. 


Har  Dynamittens  Sprængkraft,  Stålets  Trods 
end  større  Formål  end  at  knuse  os  — 
Alverden  veed,  hvad  ikkun  her  ej  vides: 
Det  er  i  Danmarks  Dør  den  Strid  skal  strides. 


Der  spejdes  anspændt  fra  de  høje  Master, 
hver  Part  står  rede  med  den  tændte  Lunte. 
Skal  Danmark  frelses?  Alle  veed  det  haster. 
Men  Danmark  skutter  sig:  Det  haster  junte. 

De  andre  ser  vor  dødelige  Fare, 
de  hvisker  til  os:  Folk,  tag  Jer  ivare!  — 
Og  vi  —  ophæver  Faren  ved  et  Puds, 
som  vi  har  lært  os  af  den  kloge  Struds. 


De  andre  Småfolk  ruster  og  befæster 
for  dog  at  redde  deres  sidste  Rester. 
Men  Danmarks  Forsvar,  det  har  ingen  Nød. 
Se,  siger  Danmark,  se,  jeg  ligger  død. 

XVII 

Det  svarer  Danmark.  Nej  dog,  nej,  det  vrisser, 
det  snøvler  gnavent  vore  Rigsdagsspidser, 
imens  de  hypper  deres  Valgkartofler 
med  Løgn  og  Vrøvl  fra  Skagen  og  til  Gjedser. 

De  mærker  ej,  at  Danmark  allerede 

er  næsten  vågnet;  hører  ej  de  vrede 

og  bange  Røsters  Brus;  den  Storm,  der  stiger, 

af  grænseløs  Foragt,  af  bundløs  Lede: 

„Hvorledes  har  I  røgtet  Folkets  Tarv? 
Selv  har  I  mæsket  Jer  med  Landets  Marv, 
forgiftet  os  med  Jeres  rådne  Ånde. 
Svar  nu,  tal  Sandhed,  har  I  ødt  vor  Arv?" 

De  mærker  ikke  denne  Storm,  den  Brand 
af  Skræk  og  Sorg  og  Harme.  Men  den  stormer 
og  brænder  gennem  Barn  og  Viv  og  Mand: 
Vort  Land,  vort  Land,  vort  værgeløse  Land! 

XVIII 
En  ny  Slags  Ungdom  voxer  frem  herhjemme, 
en  friluftsfostret,  handledygtig  Slægt, 
som  husker  alt,  hvad  Fejghed  kun  vil  glemme, 
men  først  af  alt  det  Værk  den  har  at  fremme. 


Se,  Kransen  vinker  til  et  Styrkespænd. 
Alt  har  vi  kunnet,  eet  kun  ej,  det  største: 
Frembringe  Stats-,  frembringe  Styresmænd. 
Her  er  vel  Stormål  for  en  storsindt  Svend. 


Men  langt  må  ledes  efter  utrådt  Sti. 
Mens  Græsset  står  og  gror,  dør  Horsemor. 
Med  Danmarks  Frihed  er  alt  dansk  forbi, 
kun  Danmark  værnet  er  der  Fremtid  i. 


Det  gælder  først  at  feje  dem  tilside, 
som  dræber  os  med  Snak.  Så  dristig  frem 
at  nitte  Panseret  om  Danmarks  Side!  — 
Gud  give  kun,  at  det  må  nåes  itide. 

Den   gamle  Kaptajn 

XIX 

Er  det  nødvendigt?  Står  ej  vor  Kultur 
og  skærmer  os  lig  en  usynlig  Mur? 
Er  Brystet  åbent  ej  vort  bedste  Skjold? 
Hvem  bruger  mod  den  Værgeløse  Vold?  — 

„Den  Skibschef,"  siger  Englands  Admiraler, 
„har  England  ingen  Brug  for,  som  vil  kny, 
ja  tøve  blot,  når  Englands  Vel  befaler 
Bombardementet  af  en  åben  By!" 

Hvad  er  en  åben  By? —  Med  Svar  parat 
står  Tysklands  store  Generalstab:  „Åben 
er  den,  som  ikke  rummer  en  Soldat, 
ikke  en  Krudtkardus,  og  intet  Våben." 

Den  store  Generalstab;  de  som  styrer 
Britanniens  kejserlige  Kæmpeflåder; 
hvem  spørger  dem?  Hvem  kender  disse  Fyre? 
Har  Danmark  ikke  sine  Sogneråder! 

XX 

Læg  ud  på  Marken  Landets  Garnisoner  — 
lad  Garden  stå  på  Vagt  foran  en  Stald  — 
spræng  Fæstningen  i  Luften  med  et  Knald 
begrav  i  Søen  Rifler  og  Kanoner  — 


Lad  Gyldenløvs  og  Tordenskjolds  Kartover 
gå  stumt  tilbunds  i  Kongedybets  Vover  — 
sænk  hver  dansk  Orlogsmand  med  Flaget  strøget 
Så  kan  vi  trygt  se  Fremtiden  i  Øjet! 

XXI 
Ja,  hvilken  skøn  Betryggelse  af  Freden! 
Det  åbne  København  ser  snart  på  Rheden 
en  Flåde  dampe  frem.  Den  kaster  Anker. 
Først  plyndres  Byens  Købmænd  og  dens  Banker. 

Så  føres  Kongen,  hans  Råd,  Folkets  Råd 
med  udsøgt  Høflighed  i  hver  sin  Båd 
ombord  i  Flåden.  Hør,  den  saluterer, 
med  enogtyve  Skud,  måske  med  flere! 

Det  hedder:  „Majestæt  og  Excellence! 
Vi  kommer  for  at  skærme  Danmarks  Hjærte 
imod  en  Magt,  vi  tilstår  det  med  Smerte, 
hvis  frække  Rovlyst  kender  ingen  Grænse. 

„Vi  nødes  for  en  Stund  til  Konfiskering 
af  Forråd  og  Kontanter.  Ja,  desværre. 
Men  alt  selvfølgelig  mod  fuld  Kvittering. 
Behag  at  se.  Sire,  se,  højædle  Herre!" 

XXII 

Til  Fæstningsarbejd  —  for  at  sikre  Staden !  — 
udskrives  strax  dens  mandlige  Befolkning. 
Maskinskyts  viser  Vejen  gennem  Gaden, 
der  ønskes  ingen  friere  Fortolkning. 


Spækhøker,  Konferensråd,  Præst  og  Sjover, 
et  hundredtusend  Mand  og  en  mærkværdig 
bestemt  Kommando  kommer  noget  over. 
En  Fæstning  sprængtes,—  og  en  ny  står  færdig. 


En  provisorisk.  Ak!  Men  smukt  besat 
af  „Vennerne"  med  Mandskab  og  med  Våben. 
Og  nu  kan  Stormagt  Nummer  to  ta  fat, 
og  gør  det  strax.  Den  By  er  ikke  åben. 

Den  ganske  Dyrehaves  Rydning  klarer 
i  sidste  Øjeblik  vor  tro  —  Forsvarer! 
Så  går  det  løs  først;  Kirker,  Gallerier 
og  Slotte  skydes  ned  —  af  vor  Befrier! 


Der  mangler  ikke  Kugler  og  Granater, 

ej  heller  Officerer  og  Soldater. 

Der  mangler  Et  kun:  Danske  Mænd  i  Våben, 

thi  Danmarks  Forsvar,  det  var  Døren  åben. 


Af  Dansk  ses  kun  den  skønne  Stad,  der  styrter, 
de  Børn  og  Kvinder,  man  tilfældig  myrder, 
det  Flag,  der  trædes  på,  de  Mænd,  der  træller. 
Men  andet  —  har  vi  ikke  villet  heller. 

XXXI 

Nu,  lad  dem  dø,  og  lad  de  døde  brænde. 
Den  Kamp  om  København  må  dog  få  Ende. 
Een  må  tilsidst  dog  sejre,  ikke  sandt? 
Så  først  kan  Danmark  veje  hvad  det  vandt. 


Så  først  kan  Danmark  se  hvad  det  har  vundet 
ved  disse  Ofre,  —  som  det  bragte  Freden  — 
ved  en  så  ædel,  en  så  dybt  begrundet 
åndsbåren  Tillid  til  Retfærdigheden. 


Den  Slagne  går  sin  Vej.  Går  hjærterørt 
mon  Sejrherren  sin,  med  Tak  for  Mad? 
Jo  vist.  Hvad  Himlen  har  tilsammen  ført, 
skal  dog  af  Mennesker  ej  skilles  ad. 


96 

Man  ordner  sig.  Man  slår  sig  roligt  ned 
og  tjener  hvad  man  kan,  til  Magt  og  Mætning. 
Og  Landets  Børn?  Ja,  de  får  kort  Besked: 
„Marsj,  denne  Vej,  Godtfolk!  Trit,  Kæft  og  Ret- 
ning!" 


Den  ene  Magt  vil  kalde  sig  Beskytter, 
en  vil  med  Jærnhæl  trampende  gå  frem. 
Hvem  der  end  bliver  her.  Alverden  spytter 
på  dette  Folk,  som  har  forspildt  sit  Hjem. 


Og  Folket  spytter  på  sig  selv  og  bander 
de  Styresmænd,  som  styred  så  elendigt. 
Ind  kom  Begrebet,  i  de  flakte  Pander: 
Sd  var  et  Forsvar  altså  dog  nødvendigt! 

XXIV 
Hvad  kan  det  nytte?  Alt.  Hør  Uret  dikke. 
En  truet  Stormagt,  Ven,  vil  nødig  ligge 
og  spilde  Tid  med  os.  Hvert  Døgn  er  kostbart. 
Lammet  kan  sluges,  men  et  Pindsvin  ikke. 

Hvad  hjælper  det,  om  Lammet  ligger  dødt? 
Sulter  et  Rovdyr,  smager  Ådsler  sødt. 
Nej,  vi  skal  ligge  som  et  kuglet  Pindsvin, 
så  Bæstet,  hvis  det  bider,  nyser  rødt. 

Forretning  er  Forretning.  Stormagtsstrid 
er  stor  Forretning.  Ingen  gir  en  Hvid 
for  Ret  og  Retfærd.  Een  Ting  afgør  alt: 
Kan  det  betale  sig?  Og  har  vi  Tid? 

Men  Tid  kan  Danmark  koste,  hvis  vi  vil. 
Koster  vi  Tid,  så  koster  vi  for  meget, 
hvor  Stormagts  Liv  og  Velfærd  står  på  Spil. 
Lad  dem  så  bides  da,  mens  vi  ser  til. 

XXV 

Men  har  vi  Råd?  Forretning  er  Forretning. 
Altså  forsikrer  vi,  mod  Hagl,  mod  Brand, 
mod  Ran,  mod  Skibbrud.  Lyver  denne  Sætning, 
fordi  det  gælder  Folket  og  dets  Land? 

Vist  kniber  det,  når  Præmien  skal  betales. 
Den  skal  betales.  Hver  betaler  sin 
og  sikrer  ved  den  sikre  mindre  Udgift 
sig  og  sit  Hus  mod  hjælpeløs  Ruin. 

Hvad  Mands  Ruin,  et  Hjems  Ruin  betyder, 
forstår  enhver.  Men  derpå  tænker  færre: 
Et  Lands  Ruin,  et  Folks,  er  samme  Rædsel, 
kun  hundrede,  kun  tusend  Gange  værre. 

Og  værst  er  den,  hvor  Skammen  følger  Skaden, 
hvor  den,  der  som  Fallent  er  sat  på  Gaden, 
må  sukke  ved  det  sidste  Blik  til  Hjemmet: 
Min  egen  Dorskhed  gav  det  til  en  fremmed. 

XXVI 
Vi  ser  den  Gren  dog  af  den  danske  Stamme 
hinsides  Grænsen,  ser  hvordan  den  fredes 
med  Øxe  og  med  Sav,  med  Ild  og  Flamme. 
Har  vi  mon  Råd  at  ønske  os  det  samme? 


Ønsker  vi  selv  vor  Marv  så  grundigt  prøvet? 
Dær  hædres  den,  som  kryber  hundsk  i  Støvet 
og  slikker  Spyt;  der  hånes  den,  som  vover 
at  stride  for  sin  Ret,  som  blev  ham  røvet. 


En  Magt,  som  lønner  Trofasthed  med  Trængsel, 
og  bøjer  Retten  som  et  rustent  Hængsel  — 
en  Magt,  som  selv  betaler  for  den  Mened, 
hvorpå  den  dømmer  frie  Mænd  til  Fængsel  — 

En  Magt,  som  når  ej  Fængsel  eller  Bøder 
får  Bugt  med  Mændene,  gensdarmstærk  møder 
og  fører  Krig  med  Børnene  i  Skolen 
og  deporterer  Kvinder,  mens  de  føder  — 


Er  det  mon  den,  hvis  Mærke  vi  attrår 
at  se  på  hvert  dansk  Hus,  på  hver  dansk  Gård? 
Ørn  var  det  Tegn,  som  Regnars  Sønner  risted 
i  Ellas  Ryg.  Og  det  gav  Ulivsår. 

XXVII 
Nuvel,  så  misted  vi  med  Dannebrog 
vor  Frihed  og  vor  Ære  og  vort  Sprog. 
Men  Et  beholdt  vi  da:  De  blanke  Mønter 
og  så  den  rare  Sparekassebog. 


Vi  slap  for  den  forbandede  Befæsten, 

for  Tidspilde  med  Riflen  og  med  Hesten, 

for  Pengespild  til  Skibe  og  Kanoner, 

for  Skat,  for  Værnepligt.  Så  skidt  med  ^Resten! 


Forretning  er  Forretning.  —  Det  er  sandt. 
Og  derfor  vil  de  værne  hvad  de  vandt. 
Fra  København  til  Frederikshavn,  fra  Esbjærg 
til  Svaneke  befæstes  ad  en  Kant. 

Og  hvilke  Fæstningsværker.  Store  Himmel! 
En  dansk  „Militarist"  kan  se  sig  svimmel 
på  disse  Volde,  disse  Pansertårne, 
disse  Kanoners  endeløse  Vrimmel. 


Det  koster  Penge,  gør  det.  Hvem  betaler? 
Enfoldighed!  Det  gør  den  danske  Daler. 
Borgeren  bløder.  Bondemanden  klippes, 
til  han  må  klippe  sine  Hestes  Haler. 

XXVIII 
En  ny  tredobbelt  Værnepligt  pålægges 
hver  Mand  i  Landet.  Man  bør  ej  forskrækkes, 
det  er  dog  Gudskelov  ej  her  i  Danmark, 
at  Landets  Børn  til  Slagtebænken  trækkes. 

Når  Danmarks  Ungdom  fra  de  danske  Popler 
føres  til  Palmerne  —  i  Slavekobler  — 
og  drives  ud  i  Ørken  eller  Urskov 
eller  i  Hængesump  med  fede  Bobler. 

Somme  til  Fald  for  lumske  Buskmænds  Bue, 
flere  til  Stinkdød  for  Ækvators  Lue, 
en  udvalgt  Flok  til  Krilredøden,  ophængt 
med  Tungen  i  en  tropisk  Myretue  — 

Da  hvilken  Trøst  for  dem  og  deres  Kære, 
at  alt  hvad  Nød  og  Byrde  de  må  bære, 
det  bæres  for  en  fremmed!  De  betaler 
for  andres  Magt,  og  dør  for  fremmed  Ære. 

XXIX 

Nej,  fy  for  Fanden  for  en  Slavedåd, 
og  fy  for  Fanden  for  en  Trælledød! 
Nej,  dertil,  dertil  har  vi  ikke  Råd, 
før  skal  vi  nøjes  med  det  tørre  Brød. 


Men  det  har  ingen  Fare  med  vort  Sul. 
Hvorfor  bag  Løgne  krybe  fejgt  i  Skjul? 
Blot  for  hver  tredje  Bajer  og  Cigar 
er  Mineflåde,  Hær  og  Fæstning  klar. 

XXX 

Vi  grubler  og  vi  grifler, 
vi  sejler  og  vi  cykler  — 
det  nægter  kun  en  Hykler, 
at  vi  har  Råd  til  Rifler, 

til  Kugler  og  til  Krudt! 
Plads  har  vi  her  på  Sletten 
og  blinde  er  vi  ikke; 
en  Dansker  kan  vel  stikke 
sin  Kugle  midt  i  Pletten, 

så  godt  som  Norges  Gut! 

Det  er  en  Leg  for  Drengen, 
men  Legen  gør  sin  Nytte: 
Op  voxer  der  en  Skytte 
med  Riflen  over  Sengen 

til  Værge  for  sit  Land! 
En  Ugetimes  Yrke, 
hver  Mand  sin  Riffel  rede  — 
så  kan  vor  Fred  vi  frede, 
så  tæller  Danmarks  Styrke 

femhundredtusend  Mand! 


Den  gamle  Kaptajn 

XXXI 

Hvermand  råder  for  sin  Ære, 
for  sin  Lykke  råder  ingen. 
Slutter  stærke  Fjender  Ringen, 
får  vi  dog  vort  Åg  at  bære. 


Men  så  blir  det  til  at  bære 
oprejst  og  med  løftet  Pande 
for  Alverdens  Folk  og  Lande 
i  det  frie  Hjærtes  Ære. 


Og  så  blir  det  til  at  bryde. 
Hver  som  falder,  mens  han  fægter, 
frigør  Kraft  i  fjæme  Slægter. 
Det  har  Kampen  at  betyde. 

XXXII 
Hver  vandrer  hvor  han  må.  Vort  Mål  blev  sat 
blandt  vilde  Dyr  og  i  den  mørke  Nat. 
Men  gå  der  våbenløs,  med  Brystet  blottet, 
er  kun  Gud  fristet  frækt,  og  Livet  spottet. 


Spotter  du  Livet,  skal  du  dø  med  Skam. 

Gud  frelser  ikke  den,  som  frister  ham. 

Rejs  dig,  mit  Land,  rust  dig,  mit  Folk  —  før 

Kampen ! 
Den  Kraft  er  spildt,  som  spares  kun  til  Krampen ! 

XXXIII 

Nå,  Sandhed,  hvorfor  hænger  du  med  Hodet? 
Frygter  du  Fjenderne  til  begge  Sider? 
Blev  alt  i  dette  Land  så  dybt  forrodet, 
at  selv  din  Løveklo  i  Dyndet  glider? 

Spring  frem,  ryst  kækt  din  kongelige  Manke, 
og  sønderriv  de  Hunde,  flæng  de  Løgne! 
Hvem  vover  mer  at  møde  dine  Øjne? 
Det  var  ej  Storsind,  knap  engang  en  Tanke, 

som  førte  Folket  på  den  Stimandsfærd, 
til  hvis  Bedrifter  Halt  må  lede  Blind, 
mens  Had  slår  det,  som  mest  er  Elskov  værd, 
og  Troskab  ryger  som  en  Røg  for  Vind. 


Det  var  Partistrid,  Magtbegær  kun,  blandet 
med  Møntbegær,  som  ødelagde  Landet. 
Partistrid  kun,  Rethaveri,  fortolket 
som  Kærlighed  til  Ret,  har  ødet  Folket. 

XXXIV 

Det  ser  jo  kønt  nok  ud:  Et  lille  Folk, 
frigjort  af  Ånd  til  Retfærds  rene  Tolk, 
står,  svøbt  i  Voldgifts-  og  i  Fredstraktater, 
frimodigt  frem  blandt  panserklædte  Stater 


og  råber:  „Ak,  hvor  meningsløst  I  maser! 
Læg  Våbnene!  Se  os,  vi  har  begyndt! — " 
Men  gennem  Klangen  af  de  gyldne  Fraser, 
dær  rasler  Sedler,  høres  Grisegrynt. — 


Og  når  de  store  panserklædte  Stater 
har  vendt  sig  om,  så  finder  de  måske 
et  Blodstænk  —  i  de  revnede  Traktater. 
På  dette  Stænk  vil  de  med  Andagt  se. 

Stod  her  en  Helt,  Seigneur?  Stod  her  en  Skræder? 
Fred  være  med  dig.  Retfærds  lille  Tolk! 
Helt  frigjort  fra  din  Rolle  på  de  Brædder 
vi  kalder  Verden,  hvilket  frigjort  Folk! 

XXXV 

Fjærnt  ud  fra  Tågen  af  to  tusend  År 

taler  vort  Land  det  Sprog,  som  vi  forstår. 

Ud  til  Fønikerens  Gallej  bag  Klinten 

taler  det  Dansk  med  Broncen  og  med  Flinten. 

Dansk  fløjter  Pilen  i  Uroxens  Horn, 
Dansk  maler  Kværnen  med  det  første  Korn. 
Stenaldrens  Jæger,  Broncealdrens  Bonde 
bygged  det  Land,  som  end  gik  ej  tilgrunde. 

Men  aldrig  i  de  to  Gang  tusend  År 

tog  Folket  tålsomt  imod  Trællekår. 

Om  Våbnet  så  var  Stenen  eller  Jærnet, 

sin  Frihed  stred  det  for,  dets  Land  blev  værnet. 


End  jager  Jægeren,  og  Bonden  såer, 
men  Marken  mindskedes  i  onde  År, 
og  Sproget  sukker  langs  de  salte  Sunde: 
Hvor  har  du  Værget  for  din  Frihed,  Bonde? 

XXXVI 

Vi  har  en  Hær.  En  Hær,  der  stikles  til 
og  spares  på  —  af  dem,  hvis  Værn  den  vil. 
Vi  har  en  Hær.  En  Hær,  hvormed  vi  snyder 
os  fra  det  Grundbud,  som  vor  Grundlov  byder. 

En  almen  Værnepligt  har  Danmark  haft. 
Det  Krav  til  Folket,  det  gav  Folket  Kraft. 
Den  tapre  Landsoldat  bar  Frihedsmajen 
frimodigt  hjem.  Man  såe,  det  var  hans  egen. 


Nu  —  har  vort  Folk  sin  Frihed  som  et  Rov, 
trods  Rigets  Grundlov  og  sit  Hjærtes  Lov. 
Vi  har  en  Hær  —  men  holder  den  uværdigt. 
Vi  har  et  Fæstningsværn  —  men  intet  færdigt. 

Den  grønne  Frihedsmaj  er  blevet  grå. 

Selv,  selv  gør  vi  de  færre  af  de  få. 

Kun  hvor  der  tjenes  Mønt,  skal  Mønten  springe. 

Så  rige  er  vi  blevne,  og  så  ringe! 

XXXVII 
Og  Danmarks  Hær,  hvem  tjener  vel  i  den? 
Sønner  af  lærde  Mænd  og  rige  Mænd? 
De  er  der,  ja.  I  Række  og  i  Nummer 
med  Sønner  af  Uvidenhed  og  Kummer. 

Og  hvem  befaler  vel  i  Danmarks  Hær? 
Fordrer  man  Adelsskjold  og  Bankbog  dær? 
Nej,  Grevens  Søn  og  Bondens  Fårehyrde 
har  samme  Vej  til  Magten  og  dens  Byrde. 

Den  Hær  er  ikke  Junker  og  Landsknægt, 
af  Bonde  og  af  Borger  får  den  Vægt, 
af  Folkets  Marv  udspringer  Hærens  Kærne, 
thi  det  er  Et  at  dyrke  og  at  værne. 

Og  denne  Hær,  som  helt  er  Et  med  os, 
den  Hær,  som  for  vort  Folk,  vort  Land  skal  slås, 
den  nægter  vi  den  Rustning,  den  behøver! 
Står  i  vort  Skjold  da  Svin,  hvor  før  stod  Løver? 

XXXVIII 
Hvad  en  moderne  Fæstning  vel  er  værd, 
fandt  Japan  ved  Port  Arthur.  Det  har  dær 
de  gule  for  Alverdens  Folk  erfaret. 
Tyst  giver  hundredtusend  faldne  Svaret. 

Og  ingen  Stat,  hvad  Styrke  så  den  har, 

tør  overhøre  et  så  vægtigt  Svar. 

Mindst  tør  de  Små.  Hver  Fod,  en  Fæstning  dækker, 

er  ti  Mand  mer  i  Forsvarsstyrkens  Rækker. 

Og  Danmarks  Fæstning  hedder  København. 
Den  ryster  ikke  ved  Port  Arthurs  Navn. 
Dens  Mestre  kan  vi  hade  eller  hædre  — 
men  ingen  Fæstning  har  vi  bygget  bedre. 

Hvad  nyt  nu  bygges,  bygges  efter  den. 
Port  Arthur  med.  Krigskunstens  Førstemænd 
har  kendt  den  god  —  tænk  blot,  trods  alle  Taler 
af  hjemlig  Socialist  og  Radikaler! 

XXXIX 

Og  denne  Fæstning  er  det,  vi  har  lagt 
for  Vind  og  Vær  til  Smuldring  uden  Vagt  — 
som  om  vor  Knusning  under  Overmagten 
ej  kosted  mer  end  Fæstningen  og  Vagten. 

Ja,  denne  Fæstning  er  det,  som  vi  end 
lar  trøstigt  nok  halvfærdig  ligge  hen  — 
til  vi,  når  Skytset  mod  dens  Skanser  dønner, 
må  stoppe  Hullerne  med  vore  Sønner. 

Det  glemmes  ej,  hvem  der  forbrød  sig  først. 
Jeg  spørger  kun :  Hvad  Skyld,  hvad  Skam  er  størst, 
at  skærme  Landet  ved  et  Lovbruds  Brøde, 
eller  med  Lov  at  lægge  Landet  øde? 

Det  Spørgsmål  kommer  ingen  udenom. 
Her  fælder  Danmarks  Folk  sin  egen  Dom. 
Fri  eller  ufri?  Døden  eller  Livet?  — 
Skal  Fjender  dømme,  så  er  Dommen  givet. 

XL 

Hvem  ser  ej  denne  Luebro?  Den  går 

på  Danmarks  Himmel  gennem  hundred  År: 

De  engelske  Raketters  Flammebue 

med  Midtpunkt  i  den  styrtende  Vor  Frue. 

End  skimtes  i  de  Flammers  grelle  Skær 
en  slet  befæstet  Stad,  en  slagen  Hær, 
det  brede  Kølvand  af  en  bortført  Flåde, 
et  Folk  man  frit  kan  råde  og  forråde. 

Dermed  var  Danmark  som  en  Magt  forbi; 
der  revned  mer  end  kun  et  Monarki: 
Skærtorsdagstordnen  havde  varslet  Folket, 
men  Tegnet  blev  kun  digterisk  fortolket. 

Vor  Tid  fik  selv  sit  Tegn  i  Fireogtreds. 
Og  snakker  væk.  Såfremt,  ifald  og  hvis. 
Men  Lynet  farer  fortere  end  Skraldet; 
og  falder  København  —  er  Danmark  faldet. 

XLI 
Det  faste  København  bag  Grav  og  Vold 
er  Danmarks  Hjærte  skærmet  af  et  Skjold. 
Her  sprang  Karl  Gustavs  sejervante  Klinge. 
Mod  bedre  Værn  skal  værre  Våben  springe. 

Stål  kløves  ikke  med  en  Trusel  blot, 
frit  rådes  Riget  af  den  frie  Drot. 
Det  faste  København  er  Fanen  bjærget, 
og  Hånden  knuget  uforknyt  om  Værget. 

Hvad  end  det  koster  ved  de  andre  Kyster, 
Saga  har  sagt  et  Sandhedsord,  som  trøster: 
„Om  Voldsmagt  ellers  hersker  hvorsomhelst, 
det  frelste  København  er  Danmark  frelst." 

XLII 
Jeg  er  kun  en,  og  svag  kun  er  min  Røst, 
Men  tusend  Hjærter  brænder  i  mit  Bryst. 
O  kunde  jeg  gi  Stemme  til  de  Stumme, 
hvis  Sind  mit  Sind  nu  sukkende  må  rumme! 


Kunde  jeg  tale  kun  en  Dag  som  Tolk 
for  al  den  tunge  Tavshed  i  mit  Folk, 
al  Hjærtensangst  og  al  retfærdig  Vrede, 
som  råt  med  Løgn  og  Latter  holdes  nede! 

Da  gravede  jeg  gærne  selv  min  Grav. 
Thi  Kraften  skulde  voxe  med  sit  Krav, 
mit  kvalte  Nødråb  svulme  til  en  Brusen, 
ikke  af  tusend,  men  af  hundredtusend. 


Vort  Land,  vort  Land,  vort  værgeløse  Land! 
Nej,  endnu  vil  vi  kæmpe  det  vi  kan. 
Aldrig  forgik  et  Folk,  som  ikke  vilde. 
Våbnene  frem  da,  før  det  er  forsilde! 

XLIII 
Dybt  stirred  jeg  i  Tidens  Hvirvelstrøm, 
da  steg  den  strålende,  den  gamle  Drøm: 
Tre  frie  Folk  stod  ved  hverandres  Side, 
og  det  var  kun  for  Fred  de  vilde  stride. 

Mens  andre  Riger  stormed  rovgrisk  frem, 
stod  de  på  Vagt  kun  for  det  fælles  Hjem, 
og  da  hin  Blodsø  atter  sank  i  Jorden, 
steg  der  en  ny  stor  Fremtidssol  fra  Norden. 

De  tre  fri  Folk,  hvis  trodsigt  røde  Blod 
frisk  blomstrer  af  de  hvide  Stammers  Rod 
fra  Novgorod  til  Rocky  Mountains  Tinder, 
samler  som  Frænder  dem  der  før  var  Fjender. 


Fra  Pol  til  Pol  i  Fredens  Æreport 
hvert  Retfærdskrav  frivillig  fyldestgjort, 
fordi  de  alle  trænger  til  hverandre 
og  ser  en  fælles  Verdensvej  at  vandre. 

XLIV 
O  hvilket  Åndedrag  og  Hjærteslag! 
Det  var  nok  værd  at  være  med  den  Dag, 
at  bruge  Værktøj.  Jorden  ligger  åben 
og  Havet  brolagt.  Og  at  bære  Våben! 

Thi  se,  en  Stormflod  syder  ud  fra  Øst. 
Gult  lyner  det  fra  Stillehavets  Kyst. 
Frem  myldrer  nye  Hunners  Millioner 
med  Jordskælvsbrag  af  tusende  Kanoner. 


Jeg  ser  ej  længer,  men  jeg  ser  dog  nok. 
Det  er  den  kristne  Verdens  Ragnarok, 
Ild  falder  ned  fra  Luften,  Havet  flammer, 
til  Striden  samles  alle  hvide  Stammer. 


Se,  Danmark,  se,  i  det  uhyre  Tog 
har  du  din  Plads.  At  bære  Dannebrog 
i  denne  Kæmpekamp,  hvor  Verdner  mødes, 
det  er  din  Ret,  som  aldrig  tør  forødes. 


SANGE 


Den  gamle  Kaptajn 


MAN  SØGTE  MED  LOVBRUD 


JyLan  søgte  med  Lovbrud  at  bøde  en  Brøde 

og  godt  kan  ej  høstes  af  ondt  imod  ondt, 

men  lad  nu  de  døde  begrave  de  døde, 

os  levende  kalder  det  vågne  Sekund. 

De  broddede  Ord  blev  til  fedtede  Fraser, 

vi  vil  ikke  fryse  i  Fortidens  Laser, 

vi  brød  ikke  Loven,  os  binder  ej  Bandet, 

I  bundne,  gå  bort! 

Se,  Livet  er  vort, 
det  er  os  der  skal  genføde  Landet. 


Det  rokker  ej  Grundlovens  Grundparagraffer, 
hvad  Højre  har  svoret  og  Venstre  har  sagt. 
Vi  lovgir  og  lovtar,  vi  lønner  og  straffer, 
vi  rykkes  om  Ret,  og  vi  rives  om  Magt, 

men  Kærnen  af  Loven  og  Roden  af  Retten 
er  Pligten,  som  aldrig  kan  rokkes  af  Pletten. 
Det  står  i  vor  Grundlov,  vi  har  ingen  bedre: 

Hver  våbenfør  Mand 

forsvarer  sit  Land! 
Det  skrev  de  med  Blod,  vore  Fædre. 


Det  står  i  vor  Grundlov,  det  står  i  vort  Hjærte, 
thi  det  som  vi  elsker,  det  kæmper  vi  for, 
og  kun  gennem  Offer  og  kun  gennem  Smerte 
er  selve  vor  Kærlighed  virkelig  vor. 
Skal  Landet  bevares  og  Friheden  bjærges, 
må  Landet  forsvares  og  Friheden  værges. 
For  Ulvene  flyr  kun  de  lejede  Hyrder. 

Det  Grundlovsbud 

er  givet  af  Gud: 
Fri  Mand  bærer  Frihedens  Byrder! 


DANMARKS  HÆR 


Os  hverver  man  ikke  på  Lahdsknægtvis 
med  Fjerbusk  og  gyldne  Dukater. 

Frimodigt  befaler  vi  Frihedens  Pris 
som  Danmarks  jævne  Soldater. 

Det  er  Grundlovens  Bud  til  hver  våbenfør  Mand, 

vi  væbner  os  kun  for  at  værge  vort  Land. 


Her  gælder  ej  Rigdom  og  Fødsel  og  Rang, 
Rekrut  er  Rekrut  på  Kasernen. 

Selv  Prinsen  må  tåle  den  Meniges  Tvang 
og  tjene  for  Stroppen  og  Stjærnen. 

Ved  Kraft  bliver  Husmandens  Søn  General. 

Vi  mener  den  Ordning  er  ikke  så  gal. 

En  folkelig  Hær,  det  skal  nok  sætte  Frugt, 
om  Fred  eller  Krig  følger  efter. 

Til  Raskhed  og  Rejsning,  til  Orden  og  Tugt 
opdrager  den  Ungdommens  Kræfter. 

I  broderlig  Samling  af  fattig  og  rig, 

eet  Folk  under  Dannebrogs  flammende  Flig. 


Det  blir  ingen  mægtigt  erobrende  Hær, 
dog  spotter  og  sparer  kun  Tåben, 

såsandt  som  vort  Folk  vel  er  Kærlighed  værd, 
thi  Hæren  er  Folket  i  Våben. 

Den  viste  det  før,  og  endnu  er  den  klar 

til  Forsvar  for  alt  hvad  vi  elsker  og  har. 


Det  var  ikke  den,  der  var  skyldig  deri, 
når  Landet  blev  stedt  udi  Våde. 

Det  var  ikke  Hæren  fra  Dybbøl  og  Sli, 
ej  heller  vor  Helgolandsflåde. 

Med  Statsmænd  der  styrede  roligt  og  snildt 

var  Blodet  vel  udgydt,  men  ikke  forspildt. 

Dog  ødet  er  aldrig  det  ærlige  Blod, 
ny  Styrke  skal  gro,  hvor  det  rinder. 

Så  leve  da  Hæren  af  Folkets  Rod 
med  mørke  og  lysende  Minder: 

Vor  væbnede  Vilje,  vi  skænker  ej  bort 

vor  Frihed,  vort  Sprog,  og  det  Land,  som  er  vort. 


DET  ER  EJ  KAUKASUS 


Det  er  ej  Kaukasus  og  Hellespont, 

det  er  den  kendte  lave  Horizont. 

De  havblå  Blink  imellem  grønne  Lunde, 

de  hvide  Skyer  sejlende  for  Blæsten, 

de  røde  Byer  ved  de  friske  Sunde, 

hver  Strandtjørn  skåret  af  den  skarpe  Vesten, 

den  sorte  Hede,  som  i  Solskin  smelter, 

den  gule  Klit,  hvor  Brændingerne  vælter    — 

Med  skyhøj  Himmel  over  vidtstrakt  Land, 

sådan  er  Danmark  mellem  Strand  og  Strand. 


Og  hvorsomhelst  fra  Strand  til  Strand  du  går, 
du  ser  kun,  hvad  du  elsker  og  forstår. 

Hvert  Bølgeskvulp,  hvert  Løvsus  langs  de  Kyster 
hver  klinger  Le,  hver  stampende  Maskine 
tiltaler  dig  med  broderlige  Røster, 
har  Del  i  dig,  som  og  de  selv  er  dine. 
Du  veed  det  ikke,  men  ifald  du  vidste, 
hvor  højt  du  elsker  det,  som  du  kan  miste, 
din  Ret  som  Dansk  til  Danmarks  frie  Jord,  — 
så  veed  dog  jeg,  hvad  ved  dit  Liv  du  svor. 


Det  er  ej  Herman  eller  Ottokar, 

nej,  det  er  Absalon  og  Valdemar. 

De  Mænd  af  Bogen  og  de  Mænd  af  Stålet, 

hvo  Land  os  dyrked,  og  hvo  Land  forsvarte, 

fra  Grundtvigs  Salmesang  til  Bjarkemålet, 

fra  Dybbøls  Tapre  til  Kong  Svend  og  Skarde, 

fra  Mestermaleren  af  Lysets  Luner 

til  ham  der  ristede  hint  Guldhorns  Runer  — 

Det  er  dit  Sinds  fri  Fædreland  her  står, 

et  Danmark,  rodfast  gennem  tusend  År. 

Hver  Runesten,  hver  græsgroet  Kæmpehøj, 
hver  rusten  Klinge  og  hver  gylden  Fløj, 
hvert  prentet  Pergament  med  Voxsegl  under, 
hver  gammel  Bjælkebro,  hvor  Åløb  rinder, 
tilhvisker  dig  et  Navn.  Den  Død,  de  Vunder, 
den  Kamp  er  dine.  Det  er  mer  end  Minder. 
Du  veed  det  ikke,  men  ifald  du  vidste, 
hvor  højt  du  elsker  det,  som  du  kan  miste, 
din  frie  Fremgangsret  i  Fædres  Spor,  — 
så  veed  dog  jeg,  hvad  ved  dit  Liv  du  svor. 


Det  har  ej  Tyskens  Plask,  ej  Spanskens  Klang, 

det  er  vort  Modersmål,  der  går  sin  Gang, 

som  Rugen  bølger,  og  som  Havet  ruller, 

som  Blæsten  suser  i  de  grønne  Grene, 

som  Hirden  kvad  det  på  Arkonas  Kuller, 

og  Leonora  mellem  Fængslets  Stene. 

Med  broddet  Latter  og  med  Salmens  Højhed, 

i  fornem  Ynde  og  i  Almudrøjhed, 

med  Blæstens  Blødhed  og  med  Bølgens  Trods: 

Det  Sprog,  vi  formed,  og  som  former  os. 

Med  dette  Sprog  kan  vi  blandt  Brødre  gå 

helt  op  til  Nordkap  og  til  Torneå. 

En  trofast  Elsker  har  det  aldrig  sveget; 

det  er  i  Klitter  og  i  grønne  Dale 

det  samme  Sprog,  lyslevende  vort  eget  — 

som  de  dernede  straffes  for  at  tale. 

Det  veed  du  ikke,  men  ifald  du  vidste, 

hvor  højt  du  elsker  det,  som  du  kan  miste, 

det  Sprog,  hvormed  du  visner  eller  gror,  — 

så  veed  dog  jeg,  hvad  ved  dit  Liv  du  svor. 


DET  ER  ALLE  KRÆFTERS  KILDE 


Det  er  alle  Kræfters  Kilde 
for  et  Folk  som  for  en  Mand: 
„Går  det  godt,  og  går  det  ilde, 
jeg  vil  kæmpe  det  jeg  kan." 
Det  er  Nakkens  Rejsning, 
det  er  Viljens  Svejsning, 
det  er  Manddoms  ramme  Runer 
tværs  ad  Lykkens  Luner. 


Alt  hvad  hidtil  vi  har  evnet 
hjemme  på  vor  grønne  Vold 
og  på  Vej  til  Verdensstævnet, 
skal  vi  evne  hundredfold, 
samme  Dag  vi  atter 
mellem  Gråd  og  Latter 

slår  om  Danmark  Dronningkåben 
„Se  dit  Folk  i  Våben. 


„Hil  dig,  Dronning,  hør  os  Moder, 
mod  Alverdens  Vold  og  Magt 
står  vi  Broder  tæt  hos  Broder 
som  din  kampberedte  Vagt. 

Du  er  alt  for  alle, 

tarves  kun  at  kalde. 
Du  vor  Frihed,  du  vor  Ære, 

byd,  og  vi  skal  bære!" 


Det  er  Floden,  det  er  Flammen, 
som  skal  rense  Folkets  Sår, 
dette  kun:  „Her  står  vi  sammen, 
egen  Vagt  i  arvet  Gård." 

Løst  er  dermed  Bandet, 

signet  ligger  Landet, 
favner  alle  spredte  Kræfter, 

alt  skal  gro  derefter. 

Da  skal  Dåd  af  Barnets  Drømme 
springe  frem  i  Sejerssærk, 
da  skal  tusend  Viljer  strømme 
i  hver  enkelt  Viljes  Værk. 
Står  end  Asken  ene, 
grønnes  skal  dens  Grene, 
frie  Fremtidsslægter  bygge 
i  dens  Krones  Skygge. 


FOR  DANMARKS  FRIE  FLAG 


I  Sommersol  og  Blæst, 

i  Vinter  af  Nordvest, 
med  Hav  og  Himmel  favnes  det  Land  vi  lider 
bedst. 

Lad  Bygerne  kun  slå, 

lad  Havet  bruse  på, 
her  er  så  frisk  at  ånde  og  så  frydeligt  at  gå. 
Af  disse  jævne  Marker  og  denne  stolte  Sø 
har  Dansken  lært  i  tusend  År  at  leve  og  at  dø. 

Fra  Hammeroddens  Fjæld 

til  Revlens  hvide  Sand: 

Vort  Folk,  vort  Fædreland! 


Det  Sprog,  der  voxer  her 
i  Kamp  med  Vind  og  Vær, 

det  løfter  som  en  Bølge,  det  bider  som  et  Sværd. 

Af  Tænker  og  af  Skjald 

gjort  smidigt  i  sit  Fald, 
det  magter  nok  at  ramme  og  at  rejse,  hvad  det  skal. 
Det  hvisker  over  Vuggen  med  Barnets  lille  Navn 
og  gynger  Folkets  Fortid  og  dets  Fremtid  i  sin  Favn. 

Thi  alle  Slægters  Blod 

er  udgydt  i  dets  Skål: 

Vort  Sprog,  vort  Modersmål! 


Vind  Slesvigs  tabte  Val 
igen  fra  Klit  og  Al! 
Bag  Nederlagets  Fjældmur  lød  Haddings  Hanegal. 
I  Verden  ingen  Ven, 
hvert  Løfte  vejret  hen  — 
så  vær  dig  selv,  og  bær  dig  selv,  og  viis,  du 

lever  end! 
Endnu  mens  Krigens  Tåger  lå  tungt  om  Land 

og  By, 
gik  Danmark  ud  i  Arbejdsdragt  mod  nye  Tiders 
Gry, 

og  Skovl  og  Spade  klang, 
og  tusend  Kilder  sprang  — 
Nu  gror  den  grønne  Vang. 


Se  Skrankerne  fra  før 

de  faldt  som  visne  Rør, 
læg  Mand  og  Forsker  mødes  i  Livets  åbne  Dør. 

Hvem  skelner  fin  og  grov 

i  Fædrelandets  Hov? 
Hver  Husmand  øger  Folkets  Arv  som  Gefion 

med  sin  Plov. 
Og  Pælene  på  Grænsen,  de  står,  men  stanser  ej, 
det  nye  Danmark  nåer  så  langt  vor  Livskraft 
bryder  Vej, 

så  langt  som  Køl  og  Hjul 

når  ud  i  Fremsyns  Spor  — 

helt  rundt  den  rige  Jord ! 


Ved  Stillehavets  Strand, 
i  Stjærnebanrets  Land 

Den  gamle  Kaptajn  10 

har  Dansken  vist  med  Ære  hvad  Dåd  han  vil  og 
kan. 
Og  dog,  hvad  alt  vi  nåer 
af  større  Kunst  og  Kår, 
vort  Hjærte,  det  har  hjemme  i  vor  Moders  frie 

Gård. 
Et  stumpet  Stykke  Muldjord  bag  Klitters  lave 

Skjold, 
men   stort  af  Hav   og    Himmel   og   af  Minder 
tusendfold. 
Her  står  vi  hos  os  selv, 
her  arvtog  vi  vor  Æt 
med  fri  Mands  Pligt  og  Ret! 


Og  truer  os  en  Dag 

en  pansret  Næves  Tag, 
da  rejser  vi  for  Danmark  vor  skønne  gamle  Flag. 

På  Tab  af  Guld  og  Blod 

kan  Tiden  råde  Bod, 
men  overgir  et  Folk  sig  fejgt,  da  rådner  Folkets 
Rod. 

De  andre  er  de  stærke,  dog  skifter  Sol  og  Vind, 
og  genfødt  spirer  Fremtid  af  det  frelste  frie  Sind. 
Kun  broderlig  stå  fast 
i  Flagets  Flammeskær: 
Eet  Sprog,  eet  Folk,  een  Hær! 


Vort  Løsen  er:  Trods  Alt! 
Når  Danmark  har  os  kaldt, 
så  står  vi  eller  falder,  som  Dybbøls  Kæmper  faldt. 
For  Fædreland  og  Sprog, 
for  Dansk  i  Mund  og  Bog, 
for    Kongeborg   og    Bondegård,   for    Hjemmets 

mindste  Krog. 
Vi  veed,  et  Fjæld  kan  sprænges,  og  tvinges  kan 

en  Elv, 
men  aldrig  kan  et  Folk  forgå,  som  ikke  vil  det 
selv. 
Med  Penge,  Liv  og  Blod 
til  sidste  Åndedrag 
for  Danmarks  frie  Flag! 

